**APTARIAME NAUJĄJĄ LIETUVIŲ KALBOS UGDYMO/SI**

 **PROGRAMĄ I – IV KLASEI**

 **IR VIENĄ IŠ JOS ĮGYVENDINIMO VARIANTŲ**

Elena Marcelionienė

Naująją programą bendrais bruožais jau aptarėme straipsnyje „NAUJOJI LIETUVIŲ KALBOS UGDYMO/SI PROGRAMA IR JOS ĮGYVENDINIMO GALIMYBĖS“ („Draugas“. 2023 m., rugsėjo 14 d. ir 16 d.). Šiame **straipsnyje detaliau paanalizuosime kiekvienos klasės programą**: kas joje svarbiausia, kokios problemos gali kilti ją įgyvendinant ir kaip jas spręsti. Be to, aptarsime, kaip prie jos dera vadovėlio komplektai „Aš – pirmokas“, „Aš – antrokas“, „Mes – trečiokai“ ir „Mes – ketvirtokai“. Šių vadovėlių naudojimas yra vienas iš programos įgyvendinimo būdų, kuris palengvina mokytojo darbą, nes jam nereikia ieškoti mokomosios medžiagos, o mokytojo knygos teikia išsamius metodinius paaiškinimus, kaip dirbti su vadovėliu, kad būtų pasiekti programoje keliami kalbos ugdymo/si tikslai. Be to, reikia pripažinti, kad programa gana didelės apimties, vienas kitas mokytojas gali joje ir pasimesti, todėl aptardami kiekvienos klasės programą pirmiausia koncentruotai pateiksime svarbiausius turinio dalykus ir tai, ką svarbu mokytojui žinoti, kad mokinio kalbos ugdymas/is vyktų sklandžiai, o pasiekti rezultatai nenuviltų nei mokinių, nei mokytojų.

 Jeigu mokytojas neturės laiko perskaityti viso straipsnio, tai siūlome perskaityti nors jo klasei skirtą dalį:

 I KLASĖ – 1 – 9 p.

 II KLASĖ – 9 – 16 p.

 III KLASĖ – 16 – 25 p.

 IV KLASĖ – 25 – 34 p.

**I KLASĖ**

 **Svarbiausia:**

⁎ plėsti mokinio žodyną (kad mokinys sužinotų vis naujų ir naujų lietuvių kalbos žodžių, imtų juos vartoti);

 ⁎ kalbinti ir prakalbinti vaikus, skatinti kuo daugiau kalbėti lietuviškai (kad ir su klaidomis);

 ⁎ mokyti/s taisyklingai tarti žodžių garsus, ypač ilguosius ir trumpuosius balsius (tai tik pradžia, klaidų neišvengsime);

 ⁎ susipažinti su lietuviškomis raidėmis, suprasti skaitymo procesą ir išmokti skaityti (arba raidėmis, arba skiemenimis, arba žodžiais – pagal kiekvieno mokinio galimybes);

 ⁎ išmokti rašyti raides (spausdintines arba rašytines – pagal mokyklos pasirinkimą);

 ⁎ mokyti/s rašyti trumpus ( 2–3 skiemenų) žodžius, kurių rašyba nesiskiria nuo taisyklingo tarimo;

 ⁎ išmokti taisyklingai parašyti savo vardą, pavardę;

 ⁎ mokyti/s sudaryti ir užrašyti neilgus (2–3 žodžių) sakinius;

 ⁎ klausytis lietuvių tautosakos, vaikų rašytojų kūrinių, juos suprasti;

 ⁎ mėginti pasekti trumpą pasaką;

 ⁎ pradėti skaityti trumpus grožinius ir negrožinius tekstus (iki pusės puslapio), juos suprasti (pratinti/s nesupratus klausti, aiškintis nežinomus žodžius);

 ⁎ pradėti mokyti/s skirti lietuvių kalbos garsus: *balsius, priebalsius, ilguosius* ir *trumpuosius balsius, dvibalsius*  (tik praktiškai arba supažindinant su sąvokomis – pagal mokinių galimybes);

 ⁎ **svarbiausia – skatinti vaiko norą mokytis lietuvių kalbos!**

 **Mokytojas supranta, kad:**

 ⁎ skirtingas klasės mokinių lietuvių kalbos lygis (todėl mokomoji medžiaga turėtų būti diferencijuota, o vertinimas individualizuotas pagal kiekvieno vaiko galimybes);

 ⁎ kalbėdami mokiniai darys klaidų, tačiau jas reikia taisyti taktiškai, nepertraukinėti kalbančiojo (klaidas pasižymėti ir skirti laiko joms aptarti, galima taisyti ir individualiai);

 ⁎ ne visi vaikai išmoks pažinti visas lietuvių kalbos raides, todėl II klasėje reikės skirti laiko pakartoti:

 ⁎ skaitymo lygis bus labai nevienodas, silpniau skaitančiuosius reikia pagirti už pastangas, tobulinti skaitymo techniką reikės ir II klasėje;

⁎ rašymo mokymas/is dar tik prasideda, todėl rašydami mokiniai neišvengs klaidų, jas reikia taisyti, bet už tai nepeikti mokinio, II klasėje bus toliau tobulinami rašymo gebėjimai;

 ⁎ nereikėtų iš mokinių reikalauti žinoti fonetikos terminų (*balsiai, priebalsiai* ir t. t.) – jų mokysis ir II klasėje;

 Naujosios I klasės lietuvių kalbos ugdymo/si programos turinys beveik nesiskiria nuo anksčiau parengtų „Lietuvių kalbos ugdymo/si gairių šeštadieninių mokyklų I – IV klasei“, pagal kurias buvo parašytas vadovėlių komplektas „Aš – pirmokas“ („Gairėse“ nebuvo paminėtas skaičiavimo mokymas, kai kurių vardų rašymas, mažiau konkretizuota periodinė spauda, tačiau viso to pirmokai buvo mokomi vadovėlyje). Naujojoje programoje pateiktos temos yra tos pačios kaip vadovėlyje. Todėl, mūsų manymu, vadovėlio „Aš – pirmokas“ komplektas (vadovėlis, du pratybų sąsiuviniai ir mokytojo knyga) visiškai atitinka naujosios programos, patvirtintos ŠMSM, reikalavimus ir gali padėti mokytojui ją įgyvendinti. Pedagogui, mąstančiam ir planuojančiam, kaip dirbti pagal naująją programą, labai didelis palengvinimas yra I klasės mokytojo knygos skyrius „Mokomosios medžiagos teminis planas“. Jame išplanuoti visi programos turinio skyriai – kalbinė veikla (*Klausymas, kalbėjimas; Skaitymas; Rašymas;* nuo21-os temos *Kalbos sandaros pažinimas*) ir visos 33 temos. Skyrius pateiktas lentelės forma, kad mokytojui būtų aiškiau, lengviau ir greičiau rasti informaciją. Pavyzdžiai:

|  |  |  |  |
| --- | --- | --- | --- |
|  Kalbinė  veiklaTema | KlausymasKalbėjimas | Skaitymas | Rašymas |
| **5. Mano namai.**  | Kalbasi apie gyvenamuosius namus, pasakoja apie savo namą, kambarį; mokosi pavadinti įvairius žmonių, gyvūnų būstus. Klausosi V. Palčinskaitės eilėraščio „Visi ką nors turi“, mena mįsles apie namą, buities daiktus. | Mokosi išgirsti lietuvių kalbos garsus: **i, y, b, p**, analizuoti žodžius su šiais garsais; skirti **i** ir **y** garsus žodžiuose. Susipažįsta su raidėmis: **Ii, Yy, Bb, Pp**; skaito žodžius, sakinius ir tekstą su šiomis raidėmis. | Rašo *Ii, Yy, Bb, Pp* raides, žodžius su šiomis ir kitomis išmoktomis raidėmis. Mokosi taisyklingai tarti ir rašyti žodžius su **i** ir **y** garsais. Diktantas. |
| **6. Mano diena.** | Pasakoja, ką veikia rytą, dieną, vakarą, naktį; pasakoja pagal paveikslėlių seriją, iš asmeninės patirties; mokosi pavadinti paros laiką, savaitės dienas. Klausosi M. M. Kudarauskaitės eilėraščio „Rytas“, S. Poškaus pasakaitės „Savaitės pasaka“, aptaria ją. | Mokosi išgirsti lietuvių kalbos garsus: **r, v**, **ai, ei,** analizuoti žodžius su jais. Susipažįsta su raidėmis: **Rr, Vv**; skaito žodžius, sakinius ir tekstą su šiomis raidėmis. | Išmoksta rašyti *Rr, Vv* raides, rašo žodžius su šiomis ir kitomis išmoktomis raidėmis. Mokosi rašyti žodžius su **ai**, **ei**. |

|  |  |  |  |
| --- | --- | --- | --- |
|  Kalbinė  veiklaTema | KlausymasKalbėjimas | Skaitymas | RašymasKalbos sandaros pažinimas |
| **21. Vasario 16-oji.** | Kalbasi apie Vasario 16-ąją, klausosi mokytojo skaitomo dalykinio teksto; išmoksta naujų žodžių apie Lietuvą, taisyklingai tartiir kirčiuoti žodį *Lietuva*. Ugdosi meilę, pagarbą savo protėvių, tėvų žemei – Lietuvai. | Skaito tekstus apie Vasario 16-ąją, atsako į klausimus. Mokosi giedoti Lietuvos himną.Išmoksta raiškiai skaityti Vytės Nemunėlio eilėraštį „Mano Vytis ir Trispalvė“. | Rašo trumpesnius ir ilgesnius žodžius, sakinius, nurašo eilėraščio posmą. |
| **22. Lietuvių kalba – brangiausia.**  | Mokosi išgirsti kalboje skambius ir ne taip skambius garsus; ilgai ir trumpai tariamus garsus, juos taisyklingai tarti.Klausosi skaitomų eilėraščių.Ugdosi meilę lietuvių kalbai, tobulina savo tartį. | Skaito dalykinį tekstą, supranta jo informaciją. Išmoksta atmintinai Č. Navakausko eilėraštį „Smagi kelionė“. | Susipažįsta su *balsiais, ilgaisiais ir trumpaisiais balsiais*, su *priebalsiais.* Mokosi rašyti žodžius su ilgaisiais ir trumpaisiais balsiais.  |

 Mokytojo knygos metodinių patarimų dalyje išsamiai aptartos visos 33 temos. Kiekvienos temos pradžioje suformuluotas pagrindinis tikslas ir išvardyti uždaviniai tam tikslui pasiekti. Pavyzdys:

 **MANO NAMAI**

5 tema

**Tikslas – mokyti/s pasakoti apie namus, savo namą, kambarį, plėsti žodyną žodžiais apie gyvenamuosius būstus, susipažinti su lietuvių kalbos garsais i, y, b, p, jų raidėmis, skaityti ir rašyti žodžius su šiomis raidėmis, klausytis ir skaityti tekstus apie būstus.**

 • mokysis pasakoti apie gyvenamuosius namus ;

 • mokysis pavadinti įvairius žmonių, gyvūnų būstus;

 • kalbės, pasakos apie savo namą, kambarį;

 • mokysis išgirsti lietuvių kalbos garsus: **i, y** ir **b, p** (kietai ir minkštai tariamus), analizuoti žodžius garsais;

 • mokysis skirti **i** ir **y** garsus žodžiuose, rašyti žodžius su šiais garsais;

 • susipažins su raidėmis: **Ii, Yy, Bb, Pp (**panaudos žinias apie anglų kalbos abėcėlę);

 • išmoks skaityti žodžius, sakinius ir tekstą su šiomis raidėmis;

 • išmoks rašyti ***Ii, Yy, Bb, Pp*** raides, rašys žodžius su šiomis ir kitomis išmoktomis raidėmis;

 • mins mįsles apie namą, buities daiktus;

 • klausysis V. Palčinskaitės eilėraščio „Visi ką nors turi“; jei norės, išmoks jį atmintinai.

**Priemonės:** Vad., P. 20–23, Pr. sąs. 1, P. 16–19.

Toliau seka metodiniai patarimai, kaip naudotis vadovėlio medžiaga. Patarimų tekstas

suskirstytas pagal programoje nurodytas kalbines veiklas, tik jos dar tiksliau įvardijamos: *Klausymas, kalbėjimas, žodyno turtinimas*. *Raidžių pažinimas, skaitymas, žodyno turtinimas. Rašymas, rašyba, žodyno turtinimas.*Be šių veiklų, išskirta dar viena – *Literatūrinis skaitymas, žodyno turtinimas, klausymas, kalbėjimas.* Mūsų manymu, ji labai svarbi, kad mokiniai išgirstų kuo daugiau mokytojo skaitomų kūrinių, pagal savo amžiaus ir kalbėjimo galimybes juos aptartų. Pabaigoje yra skyreliai *Namų darbai* ir *Literatūra* (kūrinių šaltiniai ir rekomenduojama medžiaga mokytojui). Prie metodinių patarimų pateikti lapeliai su svarbiausiais temos žodžiais. Taigi pedagogui belieka atidžiai skaityti mokytojo knygą ir kūrybiškai pasinaudoti jos medžiaga.

 Toliau paaiškinsime kai kuriuos programos dalykus ir mokomosios medžiagos elementus, kurie mokytojui gali atrodyti nauji arba kelti neaiškumų, abejonių.

 **Klausymas ir kalbėjimas**

Šis naujosios programos skyrius, galima sakyti, yra toks pat kaip anksčiau sudarytų „Lietuvių kalbos ugdymo/si gairių šeštadieninių mokyklų I – IV klasei“, tik naujojoje programoje dar paminėti pokalbiai apie Lietuvos istoriją, tačiau tai nėra nauja, nes apie Lietuvos praeitį pirmokai kalba skaitydami vadovėlio tekstus istorinėmis temomis (žinoma, vaikams suprantamu lygiu). Klausymo ir kalbėjimo skyrius ir jo įgyvendinimas vadovėlio komplekte apima visas sakytinės (žodinės) veiklos sritis: klausymą, atsakymus į klausimus, pokalbius, minčių ir jausmų reiškimą (pavyzdžiui, ką vaikai jaučia matydami krintančius medžių lapus ar gėrėdamiesi įvairiaspalviais medžiais), pasakojimą, atpasakojimą (pavyzdžiui, išgirsto trumpo teksto), naujų žodžių aiškinimąsi, taisyklingos tarties lavinimą. Mokiniai visi kartu gali mokytis atmintinai vadovėlyje mokytojo perskaitytą ar paties pasirinktą eilėraštį. Klausytis ir kalbėti mokomasi kiekvienoje pamokoje, nes jai medžiagos skirta kiekviename vadovėlio puslapyje. Ši veikla pirmiausia aprašyta ir kiekvienos pamokos metodiniuose patarimuose. Minėta veikla labai svarbi ne tik per lietuvių kalbos pamokas, bet ir per pertraukas žaidžiant, išvykose, šventėse, įvairiuose susibūrimuose, šeimos gyvenime. Taigi sakytinės kalbos ugdymas/is vyksta visus mokslo metus.

Dar norisi atkreipti mokytojų dėmesį į du dalykus: žodyno turtinimą ir taisyklingą žodžių tarimą (bei kirčiavimą).

 Ilgametė patirtis rodo, kad vaikai geriausiai supranta žodžio reikšmę ir įsimena tą žodį, kurį išgirsta arba perskaito tekste, pavyzdžiui, pasakoje, rašytojo kūrinio ištraukoje, poeto eilėraštyje, nes tik tekste geriausiai išryškėja žodžio reikšmė. Labai dažnai nežinomo žodžio reikšmę galima mėginti atspėti iš konteksto. Todėl labai svarbūs vadovėlio tekstai, kuriuos mokiniams skaito mokytojas (vaikai dar negeba jų perskaityti).

 Taisyklingas lietuviškų žodžių tarimas ir kirčiavimas anglų kalbos apsuptyje yra didžiulė problema, manyčiau – neįveikiamas kalnas. Todėl ir minėtose gairėse, ir naujojoje programoje labai svarbus žodis *stengiasi.* Jis yra ir programos vertinimo skyriuje: *stengiasi taisyklingai tarti žodžių garsus.* Kiek pavyks įgyvendinti šį reikalavimą, priklausys ne tik nuo mokytojo ir vaiko pastangų, bet ir nuo jo šeimos, aplinkos. **Kategoriškai reikalauti taisyklingo tarimo tikrai negalima!**

**Skaitymas**

Skaitymo mokymas/is tradiciškai prasideda nuo abėcėlės – raidžių pažinimo. Todėl pirmoji šio programos skyriaus tema – *Lietuviška abėcėlė*. Su raidėmis vaikai gali susipažinti pačiais įvairiausiais būdais ir ne vienu metu. Klasėje tikriausiai bus mokinių, kurie jau ikimokykliniais metais tėvų ar auklėtojų buvo supažindinti su raidėmis, o gal net išmoko skaityti. Be to, lituanistinės mokyklos pirmokai mokosi valstybinėse mokyklose, ir jie jau tikriausiai pažįsta anglų kalbos abėcėlę, jau moka arba mokosi skaityti angliškai. Todėl lituanistinėje mokykloje tikslinga remtis šia vaikų patirtimi, o nepradėti visko nuo nulio. Manytume, kad supažindinant lietuviukus su lietuviška abėcėle reikia parodyti vaikams, kurios lietuvių ir anglų abėcėlių raidės sutampa, o kurios skiriasi. Šiuo keliu einama ir vadovėlyje „Aš – pirmokas“. Tačiau mokant skaityti lietuviškai labai svarbu, kad vaikas suvoktų raidės ir garso santykį. Lietuvių kalbos raštas – garsinis: raidė žymi garsą, todėl tardami kurios nors raidės garsą, t. y. įgarsindami raidę, mokiniai ne tik išmoksta tą raidę pažinti, bet ir mokosi skaityti, o sujungdami raides/garsus įsisavina patį skaitymo procesą. Šis procesas detaliai aprašytas I klasės mokytojo knygoje. Jis, įtraukiant žaidybinį elementą, pavaizduotas ir I klasės vadovėlyje. Visas skaitymo mokymo/si programos temas mokytojas ras jau minėtame I klasės mokytojo knygos skyriuje „Mokomosios medžiagos teminis planas“ (skiltyje *Skaitymas*). O visi skaitymo mokymo/si darbai išaiškinti kiekvienos temos aprašymuose.

 Programoje pateikiama pirmokams rekomenduojama literatūra: lietuvių tautosaka ir lietuvių rašytojų kūryba. I klasėje ypač tinka smulkiosios tautosakos žanrai: garsų pamėgdžiojimai, greitakalbės, skaičiuotės, mįslės ir kt. Tačiau XXI amžiaus vaikui, išlepintam įvairių kompiuterinių žaidimų, vargu ar bus įdomu skaityti šią tautosaką. Todėl su ja reikia žaisti, jos mokytis natūraliai, o ne formaliai. Kaip galima mokytis vieno ar kito kūrinėlio, kaip su juo žaisti, mokytojas ras paaiškinta mokytojo knygoje, vaikai matys vadovėlyje.

Pažintis su lietuviškomis pasakomis pradedama nuo pasakų apie gyvūnus (žvėrių pasakų), buitinių pasakų. Žinoma, galima skaityti ar klausytis ir sudėtingesnių (pvz., stebuklų) pasakų, tačiau jos, mūsų manymu, pirmokams dar per sunkios, o kai kurios ir baisios. Todėl vadovėlyje jų nėra. Dar pateikiama viena kita sakmė, trumpas padavimas apie kurią nors įžymią Lietuvos vietovę – tautosaka susiejama su Lietuvos istorijos, gamtos pažinimu.
 Naujojoje programoje pateiktas ilgokas lietuvių vaikų rašytojų sąrašas. Tikrai jis visas neprivalomas – mokytojas gali rinktis, tačiau labai svarbu, kad mokiniai skaitytų meniškus, vertingus tekstus. Šio tikslo buvo siekiama ir I klasės vadovėlyje. Jame mokiniai skaito lietuvių ir vaikų literatūros klasikų kūrinius, pavyzdžiui: P. Mašioto, B. Buivydaitės, A. Liobytės, K. Sakalausko-Vanagėlio, šiuolaikinių rašytojų tekstus, pavyzdžiui: K. Sajos, V. Račicko, G. Morkūno, V. Žilinskaitės, V. Palčinskaitės, R. Skučaitės ir kt. Lituanistinių mokyklų mokiniams labai svarbi išeivijos rašytojų kūryba kaip meilės Tėvynei, jos kalbai išraiška, todėl jau pirmokai susipažįsta su Vyte Nemunėliu, L. Žitkevičiumi, J. Minelga, B. Pūkelevičiūte, J. Švabaite-Gyliene ir kt. Vadovėlio gale yra visų kūrinių šaltinių sąrašas ne tik dėl autorystės teisių, bet ir tam, kad mokytojas galėtų matyti, iš kokios knygos paimtas vienas ar kitas eilėraštis, jo posmas (būtų puiku, jeigu jį mokytojas perskaitytų mokiniams visą), viena ar kita prozos kūrinio ištrauka. I klasėje yra ribotos mokinių galimybės – jiems dar sunku skaityti ilgesnį tekstą, todėl dominuoja ištraukos. Tačiau mokytojas, žinodamas, iš kur paimtas vadovėlio tekstas, gali susirasti tą knygą ir garsiai perskaityti visą kūrinį. Dėl autorinių teisių negalėjome pateikti tų kūrinių mokytojo knygoje (juos reikia pirkti).

Programoje nepamiršta ir periodinė spauda vaikams – ją mokytojai renkasi pagal mokyklos galimybes. Tačiau reikia konstatuoti liūdną faktą: mūsų manymu, Lietuvoje labai trūksta gero, aukšto lygio literatūrinio žurnalo vaikams.

**Rašymas**

Visos rašymo mokymo/si programos temos nuosekliai surašytos I klasės mokytojo knygos jau minėtame skyriuje „Mokomosios medžiagos teminis planas“ (skiltyje *Rašymas*), o visi rašymo mokymo/si darbai mokytojo knygos metodiniuose patarimuose. Čia tik atkreipsime mokytojų dėmesį į svarbiausias rašymo mokymo/si problemas.

ŠMSM integruotoje programoje nurodytas rašytinių raidžių mokymasis, tačiau, mūsų manymu, turėtų būti leista rinktis. Čikagos, Lemonto lituanistinių mokyklų mokytojos pageidavo, kad mokiniai būtų mokomi rašyti tik spausdintines raides, todėl I klasės vadovėlyje „Aš – pirmokas“ nepateiktos rašytinės raidės. Iš tiesų rašytinių raidžių mokymas/is atimtų daug laiko, kurio labai trūksta. Be to, šiuolaikinėje visuomenėje vis labiau įsigali rašymas kompiuterio klaviatūra. Mokydamas rašyti lietuviškos abėcėlės raides mokytojas tikrai remsis mokinių rašymo įgūdžiais, susidarytais valstybinėje mokykloje per anglų kalbos pamokas. Dar reikia pridurti, kad nereikėtų skirti mokiniams daug mechaninių rašymo pratimų – pakanka vienos kitos raidžių eilutės (jų yra I klasės pratybų sąsiuviniuose), o paskui pirmokai tegul įtvirtina raidės rašymą žodžiuose. I klasėje rašomi paprasti, nesunkūs 2–3 skiemenų žodžiai be priebalsių samplaikų. Labai svarbu, kad vaikai rašydami tartų žodį, girdėtų jo garsus ir užrašytų juos raidėmis.

 Vienas iš sunkiausių rašybos atvejų I klasėje yra ilgųjų ir trumpųjų *y* ir *i*, *ū* ir *u* bei *e* ir *ė* rašyba (ir taisyklingas tarimas) žodžiuose. Todėl pratybų sąsiuviniuose tam skirta nemažai pratimų. Tačiau nereikėtų nusiminti, jeigu vaikai, baigdami I klasę, darys šių rašybos klaidų– ir tarti, ir rašyti žodžius su minėtais garsais/raidėmis mokysis ir aukštesnėse klasėse.

 Manytume, kad pirmokams nesunku išmokti parašyti savo vardą, pavardę, šeimos narių, augintinių vardus, dažniau vartojamus šalių, miestų pavadinimus, taisyklingai tarti ir rašyti žodį *Lietuva,* nors su tikriniais daiktavardžiais jie susipažins daug vėliau. Vardų rašybos mokomės grynai praktiškai.

 Vadovėlyje pateikti visų mėnesių lietuviški pavadinimai – per poeziją, žaidimą, ne vieną kartą kartodami vaikai įsimena tuos mėnesius, palygina su angliškais jų pavadinimais. Taip pat kiekvieną šeštadienį susitikdami išmoksta parašyti datą.

 Kad rašymas būtų prasmingas, kiek galima anksčiau mokykime rašyti sakinius, iš jų sudaryti nors 2 – 3 sakinių tekstą. Pratybų sąsiuviniuose yra tam skirtų pratimų, kuriuose visaip bandoma padėti vaikui, pavyzdžiui, pateikiami žodžiai, reikia juos sudėlioti į sakinį, pateikiami „išbarstyti“ sakiniai, reikia juos sudėti į tekstą ir pan. Pirmokai turėtų daug dirbti klasėje kolektyviai: siūlyti sakinius pasirinkta tema, išrinkti tinkamiausius, juos tobulinti, tada rašyti. Taigi mokant rašyti visą laiką stengiamasi skirti prasmingas užduotis, skatinti vaikus kurti. Pirmokai išmoksta parašyti raštelį draugui, tėvų ar mokytojo padedami trumpai parašo apie save, patirtą įvykį, sveikinimą mamytei, močiutei ir pan.

**Kalbos sandaros pažinimas**

Kalbant apie kalbos sandaros pažinimą I klasėje visada kyla klausimas, ar reikia pirmokus mokyti fonetikos teorijos. Lietuvoje po Nepriklausomybės atgavimo sukurtoje integruotoje programoje jos buvo atsisakyta – pažintį su fonetika mokiniai pradėdavo antroje klasėje. Pirmoje klasėje buvo mokomasi skirti lietuvių kalbos garsus, juos taisyklingai tarti – su lietuvių kalbos garsynu pirmokai susipažindavo tik praktiškai. JAV Švietimo tarybos „Lietuvių kalbos dėstymo gairėse“ I klasėje jau buvo fonetikos pradmenų: mokiniai susipažino su *balsiais, priebalsiais, dvibalsiais*. Kadangi rašant „Lietuvių kalbos ugdymo/si gaires šeštadieninių mokyklų I – IV klasei“ buvo remiamasi Švietimo tarybos parengtu dokumentu, I klasės skyriuje atsirado elementari fonetikos teorija, ji buvo įgyvendinta ir vadovėlyje „Aš – pirmokas“. Fonetikos teorijos pateikiama ir ŠMSM ministerijos patvirtintoje „Lituanistinio švietimo integruotoje programoje“, todėl jos negalima buvo atsisakyti ir mūsų programoje. Tačiau norime akcentuoti, kad supažindinant pirmokus su lietuvių kalbos garsais ne tiek svarbu, ar mokinys žinos fonetikos mokslo terminus *balsis, balsė, priebalsis, priebalsė, dvibalsis,* ar juos išvardys (tikrai nereikia vaikams mokytis atmintinai), svarbiausia, kad pirmokai girdėtų kalbos garsus, juos skirtų kalbos sraute (žodžiuose) ir mokytųsi juos taisyklingai tarti. Kaip ir Lietuvos vaikams, lituanistinių mokyklų pirmokams išlieka problema – ilgųjų ir trumpųjų balsių tarimas žodžiuose. To reikia mokyti/s ne tik I klasėje, bet ir visus ketverius metus, o gal net ir ilgiau, nes taisyklingas tarimas yra lietuviškos rašybos pagrindas. Vadovėlyje „Aš – pirmokas“, baigus supažindinti vaikus su visomis lietuviškos abėcėlės raidėmis, pateikiami labai trumpi paaiškinimai apie lietuvių kalbos *balsius, priebalsius, dvibalsius*: vaikai su jais susipažįsta skaitydami pavyzdžius, juos analizuodami, lygindami, įgytą supratimą įtvirtina pratybų sąsiuviniuose, žaisdami įvairius kalbinius žaidimus.

 Programos dalyje *Žodis (morfologijos pradmenys)* mokslinių terminų nėra, nes, mūsų manymu, pirmiausia vaikas turi išmokti suvokti ir skirti bendriausią žodžio reikšmę: kuris žodis reiškia daiktą, kuris veiksmą ar ypatybę. Šias pratybas mokiniai tęs ir II klasėje, tuomet III klasėje nesunkiai supras, kas yra daiktavardis, būdvardis ar veiksmažodis.

 Kaip jau minėta, I klasės programoje įvestas skaičiavimo mokymas. Šiai veiklai medžiagos galima rasti daugelyje vadovėlio, pratybų sąsiuvinių puslapių. Be to, mokytis skaičiuoti galima ir per kitas pamokas, žaidžiant per pertraukas, iškylaujant. Rengdami atnaujintą mokytojo knygos variantą (III leidimą) šiai temai būtinai pateiksime metodinių patarimų.

 *Sakinio* ir *teksto* temos lieka tos pačios ir jų mokomasi grynai praktiškai. Norėtume patarti mokytojui, kad nevengtų perskaityti (pats garsiai ar gerai skaitantis mokinys, jei visiems dar per sunku) pratybų sąsiuviniuose pateiktų pratimų tekstų: siekiant ugdyti mokinio kalbą „gyvos“ kalbos pavyzdžiais, tekstas, o ne pavieniai žodžiai ar sakiniai duoda daugiausia naudos mokinio kalbos ugdymuisi. O tokios teksto sąvokos kaip *autorius, pavadinimas*, mokinių nesunkiai suprantamos, nes tie dalykai bendri visoms kalboms.

**Lietuvių kalbos ugdymo/si temos**

Kalbos ugdymo(si) tikslams įgyvendinti programoje numatytos konkrečios temos, kurios buvo perkeltos iš vadovėlio „Aš – pirmokas“. Mokslo metams skirtos 33 temos, kiekviena detaliai aprašyta mokytojo knygoje.

|  |  |
| --- | --- |
| 1. „Šalis ta Lietuva vadinas...“ 2. Sveika, mokykla! 3. Susipažįstame4. Mano šeima 5. Mano namai6. Mano diena7. Mano draugai ir žaidimai8. Ruduo atėjo9. Rudens gėrybės10. Paukščius palydint11. Sveika, balta žiemuže! 12. Sveiki sulaukę šv. Kalėdų! 13. Smagu žiemą! 14. Alio! Reikia daktaro! 15. Senovėje žiemos vakarais... 16. Mūsų pasakos 17. Duonos kelias | 18. Mažasis mano draugas 19. Cha cha cha šalyje 20. Užgavėnės ir ... abėcėlės šventė 21. Vasario 16-oji22. Lietuvių kalba – mums brangiausia (pažintis su lietuvių kalbos balsiais, priebalsiais) 23. Vilnius – Lietuvos sostinė 24. Lietuvos miestai25. „Kur Nemunas teka“26. Pavasaris ateina27. Sveiki sulaukę šv. Velykų! 28. Paukščiai grįžta 29. ,,Pražydo pasklido žiedai po laukus“30. Tau, mamyte... 31. Profesijos ir vaikų svajonės32. Mūsų kelionės 33. Vasara! Vasara! |

Formuluojant temas buvo stengiamasi jas priartinti prie vaikų amžiaus, sugyvinti, pateikti vaizdingiau, įdomiau. Kaip pavyko, spręsti mokytojui ir mokiniams. Tačiau išvardytos temos nėra „nepajudinamos“ – mokytojas jas gali jungti, keisti, numatyti savas. Svarbu, kad būtų pasiekti kalbos ugdymo/si tikslai.

**Mokinių pasiekimų vertinimas**

Šis programos skyrius visiškai naujas, prie jo dirbta labai daug, parašytas ne vienas variantas. Lituanistinių mokyklų mokinių vertinimas, mūsų manymu, labai jautri tema. Apie tai rašoma ir pačioje programoje, todėl šį paskutinį programos skyrių reikėtų atidžiai perskaityti, į jį įsigilinti. Vertinant mokinius reikėtų atsižvelgti į kiekvieno kalbines (ir kitas) galimybes, į vaiko aplinkos tinkamumą mokytis lietuvių kalbos. Norisi pakartoti pagrindinę vertinimo skyriaus mintį: *Vertinant šeštadieninės mokyklos mokinių pasiekimus labai svarbu suprasti mokinį: juk jis daug dirba papildomai, atsisako dalies laisvalaikio. Todėl mokinio motyvacija yra svarbus vertinimo aspektas: gali mokinys nežinoti, klysti, bet jeigu jis stengiasi, nori išmokti, bando atlikti užduotis, negalime jo vertinti neigiamai. Vertinimas „nepakankamai“ turėtų būti taikomas tik išimtiniais atvejais, kai mokinys visiškai neturi motyvacijos, niekada neatlieka užduočių, visai nenori mokytis (toks vaikas tikriausiai ir nelankys šeštadieninės mokyklos).*

 Vargu ar mokytojas turės laiko aprašyti kiekvieno mokinio pasiekimus, todėl programoje pateikta *I–II klasės mokinių apibendrinamojo vertinimo lentelė*. Mokytojas gali iš jos pasirinkti formuluotes, kurios tinka jo mokiniams, arba, remdamasis pasiekimų aprašymais, tik parašyti vertinimą: *puikiai*, *gerai*, *pakankamai*.

 Ir vadovėlyje bei pratybų sąsiuviniuose, ir mokytojo knygoje nuolat primenama aptarti su mokiniais, ką jie išmoko, apibendrinami svarbiausi etapai, pavyzdžiui, elementorinis, mokslo metų pabaigos laikotarpiai. Tačiau programoje atskirai nepateikiami mokinių pasiekimai I klasės pabaigoje. Taip padaryta tikslingai: patirtis rodo, kad I klasėje vaikui gali sektis sunkiau, o antraisiais (kartais ir vėliau) mokymosi metais įvyksta didžiulis šuolis, ir galime džiaugtis mokinio pasiekimais.

**II KLASĖ**

 **Svarbiausia:**

⁎ toliau plėsti mokinio žodyną;

 ⁎ toliau skatinti kuo daugiau kalbėti lietuviškai: klausti, atsakyti, pasakoti (nebijant suklysti);

 ⁎ toliau mokyti/s taisyklingai tarti žodžių garsus, ypač ilguosius ir trumpuosius balsius, dvibalsius, priebalsius;

 ⁎ įtvirtinti lietuviškas raides, toliau tobulinti skaitymo techniką, išmokti skaityti (žodžiais arba sakiniais – pagal kiekvieno mokinio galimybes);

 ⁎ įtvirtinti raidžių rašymą;

 ⁎ toliau mokyti/s rašyti nesunkius žodžius, kurių rašyba nesiskiria nuo taisyklingo tarimo, žodžius su dvibalsiais, su priebalsių minkštumo ženklu *i* prieš *u, o, ū*;

 ⁎ pradėti mokytis rašyti žodžius, kurie atsako į klausimus *ką? ko? kur? ką veikia?*;

 ⁎ išmoksta parašyti draugų vardus, gyvenamosios vietovės pavadinimą, žymiausių Lietuvos miestų, upių ir kt. pavadinimus didžiąja raide;

 ⁎ mokyti/s sudaryti ir užrašyti ilgesnius (3–4 žodžių) sakinius, sakinio žodžiams kelti klausimus;

 ⁎ parašyti neilgą tekstą (3 – 4 sakinių);

 ⁎ plėsti supratimą apie lietuvių tautosaką, mokytis vaikų žaidimų, mįslių ir kt., klausytis sekamų pasakų apie gyvūnus, buitinių pasakų ir patiems jas sekti;

 ⁎ toliau pažindintis su lietuvių vaikų rašytojais, skaityti jų kūrinius (neilgus arba ištraukas), juos suprasti;

 ⁎ deklamuoti vieną kitą patikusį eilėraštį;

 ⁎ skirti lietuvių kalbos garsus: *balsius, priebalsius, ilguosius balsius, trumpuosius balsius, dvibalsius*;

 ⁎ mokytis skirti žodžius pagal jų reikšmę: daiktų pavadinimai, požymių ir ypatybių pavadinimai, veiksmus reiškiantys žodžiai;

 ⁎ **svarbiausia – toliau skatinti vaiko norą mokytis lietuvių kalbos!**

 **Mokytojas supranta, kad:**

 ⁎ baigdami I klasę ne visi mokiniai pasiekė reikiamą lietuvių kalbos lygį, todėl stengiasi padėti silpnesniesiems, atsižvelgia į kiekvieno vaiko galimybes;

 ⁎ kalbėdami mokiniai ir toliau darys klaidų, tačiau jas reikia taisyti taktiškai, nepertraukinėti kalbančiojo (klaidas pasižymėti ir skirti laiko joms aptarti, galima taisyti ir individualiai);

 ⁎ ne visi vaikai pakankamai sklandžiai skaitys, kai kurie dar skiemenuos, todėl ir toliau reikės tobulinti skaitymo techniką;

 ⁎ reikės toliau tobulinti rašymo gebėjimus, mokytis rašyti be klaidų, bet jų išvengti tikriausiai nepavyks;

⁎ sudarant sakinius, kuriant tekstus reikės mokytojo pagalbos;

 ⁎ ne tiek svarbu žinoti ir vartoti fonetikos terminus (*balsiai, priebalsiai, dvibalsiai* ir kt.), kiek svarbu taisyklingai tarti tuos garsus, suprasti jų skirtumus;

 ⁎ kad mokiniai skirtų žodžių reikšmes, reikia daug pratybų, ypač svarbu išnaudoti skaitomus tekstus.

Tradiciškai pradinės mokyklos I ir II klasė sudaro pirmąjį pradinio ugdymo koncentrą, todėl dažnai tai, kas pradėta pirmoje klasėje, tęsiama, plečiama ir gilinama antroje. Tą patį galima pasakyti ir apie daugelį programos temų. Todėl būtų galima šių dviejų klasių programas aptarti kartu, bet mes pasirinkome kitą variantą – aptarti jas atskirai, kadangi tuos patarimus skaitys skirtingi mokytojai. Be abejo, mes neišvengsime kai kurių pasikartojimų.

Kaip ir I klasės, naujosios programos turinys beveik nesiskiria nuo ankstesnių „Lietuvių kalbos ugdymo/si gairių šeštadieninių mokyklų I – IV klasei“, pagal kurias buvo parengtas vadovėlio „Aš – antrokas“ komplektas (vadovėlis, du pratybų sąsiuviniai ir mokytojo knyga). Naujovė – įvestas skaičiavimo mokymas/is, paprasčiausių skaitvardžių (be šio termino) vartojimas kalboje. Žinoma, rašant naująją programą permąstyta kiekviena formuluotė, kiekviena tema, mokinio pasiekimas. Visiškai naujas vertinimo skyrius. Kaip ir I klasės programoje, atsirado konkrečios temos, kurios taip pat sutampa su vadovėlio „Aš – antrokas“ temomis.

Lengviau suprasti programą ir ją įgyvendinti mokytojui padės II klasės mokytojo knygoje pateiktas *Vadovėlio mokomosios medžiagos teminis planas*, kuris apima visus programos turinio skyrius: *Klausymą ir kalbėjimą, Skaitymą, Rašymą, Kalbos sandaros pažinimą.* Tik teminiame plane *Skaitymo* ir *Rašymo* skyrių pavadinimai šiek tiek praplėsti, kad atkreiptume dėmesį į labai svarbius dalykus: *kūrinio supratimą, kūrybinius darbus pagal skaitytą kūrinį , kūrybinius darbus raštu.* Žinoma, šiame plane pateikta vadovėlio „Aš – antrokas“ ir prie jo parengtų pratybų sąsiuvinių medžiaga. Tačiau mokytojas, kuris nemoko pagal minėtą II klasės vadovėlį, naudodamasis šiuo planu kaip pavyzdžiu, gali lengviau susidaryti savo planą. Mūsų plane svarbiausi kiekvienos temos darbai paryškinti, o kalbos teorijos dalykai pateikti kursyvu. Pateikiame plano pavyzdį:

|  |  |  |  |  |
| --- | --- | --- | --- | --- |
|  Kalbinė veiklaTema | KlausymasKalbėjimas | Skaitymas,kūrinio supratimas, kūrybiniai darbai pagal skaitytą kūrinį | Rašymas,kūrybiniai darbai raštu | Kalbos sandaros pažinimas |
| 1. MES VĖL MOKYKLOJE! | **Pasakojimas pagal nuotrauką.** Sveikinimosi žodžiai. **Eilėraščio klausymas**, atsakymai į klausimus.**Lietuvių kalbos mokymosi tikslų aptarimas.** | Susipažinimas su vadovėliu ir pratybų sąsiuviniu, jų sutartiniais ženklais. **Skaitymo įgūdžių atgaminimas – vardų, žodžių skaitymas**, **V. Račickas „Pažintis“;** veikėjų elgesys, mintys.Skaitymo gebėjimų įsivertinimas. | Žmonių vardų, pavardžių, gyvūnų vardų, miestų, kitų pavadinimų rašymas.Sveikinimo šūkio rašymas. **Raidžių kartojimas.** Klasės taisyklių kūrimas. **Diktantas**. Rašymo gebėjimų įsivertinimas.  | Kartojimas:*žodis, žodžio skiemenys*. |
| 2. VASARĄ BUVO SMAGU! | **Pasakojimas apie praėjusią vasarą** pagal paveikslą ir iš asmeninės patirties, „spaudos konferencija“. Įsiklausymas į žodžio garsus, taisyklingas jų tarimas. **Eilėraščio posmo mokymasis atmintinai, taisyklingos tarties pratybos.** | **Ištraukos iš vaikų dienoraščių, S. Ach „Vasarą“**; atsakymai į tekstų klausimus, fantazavimas pagal skaitytą kūrinį ir iliustraciją. **R. Skučaitė** **„Atsitikimas jūroj“**; pasakojimas pagal eilėraštį, eilėraščio vaidinimas. | Datos rašymas.Žodžiai apie vasarą, sakinių sudarymas. **Pratimai balsiams, priebalsiams, dvibalsiams prisiminti**.**Rašinėlis** apie praėjusią vasarą. | Kartojimas: *kalbos garsai*.*Garsas ir raidė*.Garsinė žodžių analizė.*Balsiai, priebalsiai,**dvibalsiai.* |

Kaip matome, šiame plane kalbos ugdymos/si darbai kaip ir programoje suskirstyti pagal kalbinės veiklos sritis, kad **mokytojas matytų kiekvienos srities sistemą**, nepraleistų svarbių elementų. Tačiau ugdymo/si procese (ir vadovėlyje) visos šios sritys persipina, jas sunku atskirti. Pavyzdžiui, skaityto teksto aptarimas vyksta žodžiu, todėl šį darbą reikėtų rašyti klausymo ir kalbėjimo skiltyje. Bet jis rašomas skaitymo skiltyje, kadangi yra svarbus skaitomo teksto supratimui, taigi yra skaitymo dalis. Kalbos sandaros pažinimas taip pat vyksta per visas kalbines veiklas, tačiau jis čia išskirtas į atskirą skiltį, kad mokytojas aiškiai matytų visas gramatikos temas, jų seką ir pasikartojimą. Visas kalbos ugdymo/si procesas – klausymo ir kalbėjimo užduotys, skaitymas, tekstų aptarimas, jų kūrimas, rašymo ir rašybos mokymas/is, kalbos sandaros pažinimas (gramatika) – detaliai išnagrinėtas II klasės mokytojo knygoje – aptarta kiekviena tema. Kaip ir I klasėje, pirmiausia suformuluotas temos tikslas, po to uždaviniai jam pasiekti. Pavyzdys:

**3 tema**

 **AUGAME IR KEIČIAMĖS**

**Tikslas – mokytis pasakoti apie save, plėsti žodyną žmogaus kūno ir drabužių tema, skaityti kūrinius apie augimą, elgesį, pakartoti ilguosius ir trumpuosius balsius, dvibalsius.**

• pasakos, kaip ir kiek, vaiko manymu, kiekvienas paaugo per vasarą;

 • skaitys linksmus tekstus apie augimą, juos aptars, reikš savo nuomonę;

 • pasakos, kaip įsivaizduoja save po 10 ar daugiau metų;

 • kalbėsis apie žmogaus būdo savybes, plės savo žodyną ypatybių pavadinimais;

 • susipažins su E. Mieželaičio poemėle vaikams „Zuikis Puikis“, aptars veikėją;

 • rašys žodžius, sakinius;

 • kartos lietuvių kalbos garsus, prisimins sąvokas*: ilgasis balsis, trumpasis balsis, dvibalsis*;

 • toliau mokysis taisyklingai tarti ir rašyti žodžius su ilgaisiais ir trumpaisiais balsiais, dvibalsiais;

 • mokysis nuosekliai pasakoti, atstatyti deformuotą tekstą;

• namie trumpai aprašys save.

**Priemonės:**  Vad. P. 12–15, Pr. sąs.1. P. 10–13

 Ilga popieriaus juosta

Kadangi vadovėlis „Aš – antrokas“ atitinka naująją programą, galima daryti prielaidą, kad dirbant su juo ir vadovaujantis mokytojo knygos metodiniais patarimais tikėtina pasiekti gerų rezultatų.

Aptarsime, kokios problemos gali kilti įgyvendinant naujosios programos turinį.

 **Klausymas. Kalbėjimas**

Antroje klasėje tęsiamas ankstesniais metais pradėtas darbas. Tai akivaizdžiai matyti panagrinėjus programos lentelę: pagrindinės turinio temos yra tos pačios, pavyzdžiui: *klausimai ir atsakymai (elementarus bendravimas), pokalbiai, minčių, jausmų reiškimas, atpasakojimai žodžiu* ir t. t. Tik jeigu I klasės programoje dažni žodžiai *stengiasi, mokosi, mokytojo padedamas* ir pan., tai antroje klasėje jau vyrauja *girdi, atsako, pasakoja* ir pan. Žinoma, ir antrokams programoje dar nurodomos įvairios pagalbos, kalbama apie trumpus atsakymus ar pasakojimus. Vadovėlyje „Aš – antrokas“ yra tikrai daug vaizdinės medžiagos mokinių sakytinei kalbai ugdytis: iliustracijų, nuotraukų, paveikslėlių serijų, suformuluotos užduotys. Šiam tikslui labai svarbūs ir vadovėlio tekstai, ypač grožiniai; jų klausydamasis arba juos skaitydamas mokinys gauna gražios kalbos pavyzdį, jo kalba nelieka tik buitinės šnekos lygmenyje. Jeigu vaikas, silpnai mokantis lietuvių kalbą, nesupras tokių tekstų, bet įsimins nors porą žodžių, pasakymų – vis tiek jam bus didelė nauda, ypač žodyno turtinimui.

 Stabtelėkime prie temos *Kalbos taisyklingumas*. Programoje rašoma: *toliau tobulina savo lietuvių kalbą <...> mokosi taisyklingai tarti lietuvių kalbos garsus: toliau įtvirtina ilgųjų ir trumpųjų balsių tarimą <...> mokosi taisyklingai kirčiuoti dažniau vartojamus žodžius...* Taigi tai yra nuolatinis procesas, jis nesibaigia II klasėje, kaip ir mokinio žodyno plėtimas.

**Skaitymas**

Ko nespėjo vaikas išmokti ar įtvirtinti I klasėje, gali padaryti II klasėje: programoje nurodoma pakartoti lietuviškos abėcėlės raides, toliau tobulinti skaitymo įgūdžius. Iš patirties visi žinome, kad mokinių skaitymo gebėjimai baigiant I klasę labai nevienodi: vieni skaito sklandžiai sakiniais, kiti – žodžiais, treti – skiemenimis, o yra ir tokių, kurie pasako tik atskiras žodžio raides. Pastariesiems vaikams būtina skirti daugiau dėmesio, tačiau neapkraukime jų per sunkiomis užduotimis. Kaip tinkamai panaudoti vadovėlio tekstus šių vaikų skaitymo įgūdžiams lavinti? Kad mokytojui nereikėtų ruošti atskirų užduočių, tegul silpnai skaitantieji skaito ir išmoksta skaityti ne visą vadovėlio tekstą, o tik jo pastraipą ar tik kelis sakinius. Tačiau tokiems vaikams bus labai naudinga išgirsti visą tekstą, kurį garsiai perskaitys jų draugai. Geriau skaitantiems mokiniams vadovėlyje yra sunkesnių tekstų (pažymėti specialiu ženklu). Antros klasės programoje taip pat numatytas mokytojo garsusis skaitymas ir įvairių įrašų klausymasis (pastebėjome, kad vaikai mielai klausosi). Vadovėlyje pateikta tekstų, kuriuos skaito mokytojas (gali ir stipresnis parengtas mokinys). Šiuolaikinės technologinės galimybės neišsemiamos: įvairiose ugdymui skirtose internetinėse svetainėse rasime lietuvių poezijos, prozos įrašų.

Mokytojui visada rūpi, kokių skaitymo rezultatų galima tikėtis II klasės pabaigoje. Programos vertinimo skyriuje nurodomi keturi lygiai: *puikiai, gerai, pakankamai ir nepakankamai*. Mokytojas su jais susipažins, bet norime atkreipti jo dėmesį, kad skaitymo tempą mokinys pasirenka pagal savo individualias savybes, nėra jokių normų. Be to, antrokas gali skiemenuoti ilgesnius ar su priebalsių samplaikomis žodžius (juk ir suaugusieji juos kartais skiemenuoja). Kai kurie antrokai skaitydami gali pasiekti tik pakankamą lygį – jie skaito lėtai, daro klaidų, bet stengiasi! Toks mokinys taip pat nusipelno pagyrimo. Jeigu jo nenuvilsime neigiamomis pastabomis, o paskatinsime skaityti (pavyzdžiui, perskaityti nors vieną dvi knygas vasarą), jis trečioje klasėje skaitys daug geriau.

Skaitymo technika neturėtų trukdyti skaitinio supratimui: kartais mokinys skaito labai greitai, bet nesupranta ką perskaitė. Todėl skaitomo teksto supratimui nuolat skirkime dėmesį. Gal geriau perskaityti mažiau, bet išsiaiškinti tekstą: nežinomus žodžius, autoriaus mintis, dalykiniame tekste skelbiamą informaciją. Tam tarnauja ir vadovėlio tekstai su po jais pateiktais klausimais ir įvairiomis užduotimis. Mokytojo knygoje pateikto plano skaitymo skiltyje dar įvardyti *kūrybiniai darbai pagal skaitytą kūrinį.* Programoje apie juos kalbama rašymo skyriuje. Tačiau kūrybos elementai gali lydėti ir perskaitytą kūrinį, juo labiau, kad mokiniai mėgsta kurti, pavyzdžiui, sugalvoti naujų mįslių, eiliuoti, fantazuoti. Todėl kūrybinių užduočių yra ir vadovėlyje „Aš – antrokas“ – pasirinkime tas, kurios klasės mokiniams įdomios ir pagal jėgas.

Kaip ir I klasėje, programoje nurodyti lietuvių tautosakos žanrai ir knygos, iš kurių siūloma rinktis smulkiosios tautosakos tekstus, dainas, pasakas, sakmes, padavimus (pagal mokyklos bibliotekos galimybes). Vadovėlyje „Aš – antrokas“ mokiniai ras įvairiausių neilgų tautosakos kūrinių, juos skaitys, aptars, kurs savus (tikriausiai žodžiu). Žinoma, mokytojas gali juos keisti savo pasirinktais, tik nepamirškime, kad šiuo metu komercijos tikslais yra išleista gana daug menkos vertės tautosakos rinkinių, kurių kalba suprimityvinta, nevaizdinga, o pasitaiko ir šio amžiaus vaikams netinkamų dalykų. Programoje atrinkti tik patikrinti, puikių autorių sudaryti rinkiniai, pavyzdžiui, A. Liobytės „Gulbė karaliaus pati“, N. Vėliaus sakmių rinkiniai, K. Grigo sudarytos smulkiosios tautosakos knygos.

Antrokai tęsia pažintį su lietuvių ir išeivijos vaikų rašytojais – jų sąrašas pateiktas I klasės programoje, o II klasės – tik papildytas. Antraisiais mokslo metais vaikai jau gali skaityti šiek tiek ilgesnius tekstus, todėl turi daugiau galimybių juos analizuoti, apie juos kalbėtis, diskutuoti. Siūloma savarankiškai namie skaityti pasirinktą knygą, apie ją pasikalbėti su tėvais, draugais, mokytoju, ją aptarti klasėje. Mokytojas pats sprendžia, ar šie darbai pagal jėgas jo klasės mokiniams.

Programoje numatyta labai tradicinė pradinukų veikla – eilėraščių deklamavimas. Pastebėjome, kad šiandien kai kurie Lietuvos mokytojai visai pamiršo panašias užduotis – vaikai nesimoko eilėraščių atmintinai. Galima diskutuoti, ar to reikia. Tačiau eilėraščio deklamavimas lituanistinėje mokykloje duoda labai daug naudos: tarties, intonacijos lavinimui, kirčiavimui, žodynui, apskritai – vaiko kalbos ugdymuisi.

**Rašymas**

Antrokai pirmiausia pakartoja raides – programoje nurodyta „įtvirtina lietuviškos abėcėlės raidžių rašymą“. Labai svarbu toliau mokytis rašyti žodžius su trumpaisiais ir ilgaisiais balsiais. Antroje klasėje numatyti ir kiti vaikams nelengvi fonetinės rašybos atvejai: žodžiai su dvibalsiais *ie, uo*, su priebalsių minkštumo ženklu *i*, su priebalsių samplaikomis. Vadovėlio „Aš – antrokas“ pratybų sąsiuviniuose pateikiama užduočių šiems atvejams mokytis, juos reikėtų prisiminti ir rašant diktantus (jų yra mokytojo knygoje). Mokytojas turėtų suprasti, kad fonetinė rašyba (taisyklingai tari – taisyklingai rašai) lituanistinių mokyklų vaikams – „kietas riešutas“, nes daugelis šių vaikų dar tik mokosi taisyklingai tarti lietuviškus žodžius. Antrokai pradeda mokytis ir morfologinės rašybos – pasitikrinti žodžio galo rašybą keliant klausimus *ką? ko? ką veikia?*.

Toliau tobulinami sakinio sudarymo įgūdžiai, rašomi ilgesni sakiniai. Pratybų sąsiuviniuose daug rašto užduočių, kurias atlikdami vaikai ne tik kurs tekstus, bet ir sudarys sakinius bei mokysis žodžių rašybos. Nereikėtų gąsdintis, kad šios užduotys vaikams per sunkios – jas visas galima atlikti kolektyviai, mokytojui padedant, ypač pirmąjį mokslo metų pusmetį. O namuose vaikams siūloma į talką pasikviesti tėvus. Labai norėtume, kad mokytojas suprastų, jog daug daugiau naudos mokinio kalbos ugdymuisi duos teksto (tegul ir 2–3–4 sakinių) negu pavienių žodžių rašymas. Teksto kūrimo reikalavimai programoje labai minimalūs: parašyti pasakojimą pagal paveikslėlių seriją (nors po du sakinius paveikslėliui), trumpą 3–4 sakinių pasakojimą (pradžia, svarbiausias įvykis, pabaiga), kolektyviai mokosi rašyti laišką, žinutę, sveikinimą. Vadovėlyje „Aš antrokas“ net pateikta instrukcija, kaip kurti pasakojimą pagal paveikslėlius, supažindinama su paprasčiausia pasakojimo sandara, kaip apibūdinti daiktą. Manytume, kad II klasės pratybų sąsiuviniuose yra pakankamai medžiagos naujosios programos rašymo skyriaus reikalavimams įgyvendinti.

**Kalbos sandaros pažinimas**

Norėtume, kad mokytojas, susipažindamas su naująja programa, suprastų, jog I klasėje įgytos elementarios mokinių žinios apie lietuvių kalbos garsus dar kartą kartojamos ir įtvirtinamos, plečiamos. Tačiau gramatikos temų ilgų ir sudėtingų aiškinimų nereikia, nes, mūsų manymu, jie nereikalingi – vaikai viską išsiaiškins kartu su mokytoju nagrinėdami pavyzdžius. Kalbos sandaros pažinimui skirti vadovėlio puslapių apačioje gelsvi ploteliai. Jeigu tema jau buvo „užgriebta“ I klasėje, prie tokio plotelio rašoma PRISIMINK! Jeigu tema nauja – MOKOMĖS!, jeigu siūloma temą apibendrinti, įsivertinti, ar išmoko – PASITIKRINK!

Antrokai jau analizuoja ir mokosi skirti visus žodžių garsus: *balsius, priebalsius, ilguosius ir trumpuosius balsius, dvibalsius*, praktiškai susipažįsta su priebalsių minkštumo ženklu *i*. Tačiau dar nesupažindinami su kietaisiais ir minkštaisiais priebalsiais, mišriaisiais dvigarsiais. Fonetikos mokymasis tęsiasi ir III bei IV klasėje, todėl nereikėtų labai nuogąstauti, jeigu vaikui sunku skirti kalbos garsus – juk mokysis ir aukštesnėse klasėse.

Antroje klasėje dar tik ruošiamasi kalbos dalių mokymuisi III klasėje. Labai svarbu, kad mokiniai išmoktų skirti žodžių reikšmes: daiktų, požymių, veiksmų pavadinimus; svarbu, kad mokytųsi kelti jų klausimus: *kas? koks? kokia? ką veikia?* (ir kt.) Todėl vadovėlyje, analizuojant pavyzdžius, supažindinama su daiktus reiškiančiais žodžiais, jų klausimais, kurie labai svarbūs taisyklingai rašybai (*ką? ko? kur? kame?*), požymius reiškiančiais žodžiais ir jų svarbiais klausimais (*kokį? kokią?* – patys paprasčiausi atvejai), veiksmus reiškiančiais žodžiais (*ką veikia? ką veikė? ką veiks?*). Atminkime: jeigu mokinys nesupras ir neskirs žodžio reikšmės, jis klys keldamas klausimus, neišmoks taikyti rašybos taisyklų!

Antros klasės programoje nauja tema, skirta skaitvardžiams, tačiau skaičiuoti ir vartoti skaitvardžius (be šio termino) mokykime grynai praktiškai. Skaičiuoti mokytis galima visada, kai tik pasitaiko proga vadovėlio, pratybų sąsiuvinio tekste arba gyvenimiškoje situacijoje.

**Lietuvių kalbos ugdymosi temos**

Antros klasės programoje pateiktos 33 temos – tokios kaip vadovėlyje:

|  |  |
| --- | --- |
| 1. Mes vėl mokykloje! 2. Vasarą buvo smagu 3. Augame ir keičiamės4. Geriausias mano draugas5. Aš jau galiu, moku6. Kada ateina ruduo?7. Rudenėlis ir aš8. Jeigu skristum virš Lietuvos rudenį9. Vėlinės. Ir ne tik10. Padėkos diena11. Laiškai seneliams12. Žiemos džiaugsmai13. Mūsų Kalėdos14. Žiemos pasakos15. Ūkininko sodyboje16. Kas miške gyvena? | 17. Žiemos rūpesčiai18. Jei draugas serga...19. Kviečiame į svečius. Einame į svečius20. Mums brangios datos21. Kadaise milžinai gyveno...22. „Žiema, žiema, bėk iš kiemo!“23. Teatras mūsų klasėje24. Jie ir mes25. Mano saujoj – gintarėlis26. Koks tas pavasaris?27. „Ne aš plaku – verba plaka“28. „Rid rid rid margi margučiai“29. Pavasario darbai30. Pavasaris ir aš31. Kiekvienam jo mamytė – brangiausia32. Jeigu aš būčiau...33. Vasaros kalendorius |

 Kaip ir rašėme aptardami I klasės programą, antros klasės mokytojas taip pat į tą sąrašą turėtų žiūrėti kūrybiškai: nepatikusias temas keisti, gal kurias nors praleisti ar jungti. Tik reikėtų stengtis, kad nenukentėtų kalbos pažinimo, rašybos dalykai – jie vadovėlyje ir pratybų sąsiuviniuose turi sistemą, o ji labai svarbi siekiant gerų rezultatų.

**Mokinių vertinimas**

Programoje pateikta I – II klasės apibendrinamojo vertinimo lentelė, kurioje aprašyti visų kalbinių veiklų vertinimo lygiai: už kokius pasiekimus mokinys vertinamas *puikiai, gerai, pakankamai* ir kada – *nepakankamai* (neigiamai). Kaip rašoma vertinimo skyriaus įžangoje, mokinio motyvacija yra svarbus vertinimo aspektas: gali mokinys nežinoti, klysti, bet jeigu jis stengiasi, nori išmokti, bando atlikti užduotis, negalime jo vertinti neigiamai. Vertinimas *nepakankamai* turėtų būti taikomas tik išimtiniais atvejais, kai mokinys visiškai neturi motyvacijos, niekada neatlieka užduočių, visai nenori mokytis. Vertinimo lentelėje, be minėto motyvacijos aspekto, pasirinkti tik du svarbiausi vertinimo kriterijai: a) ar mokinys užduotis atlieka savarankiškai, ar jam reikalinga pagalba, b) ar jis daro, ar nedaro klaidų. Vertinimo lentelės skiltyse gana detaliai surašyti visi laukiami antrokų pasiekimai (dalį jų kai kurie vaikai tikriausiai pasiekė I klasėje) kalbėjimo ir klausymo, skaitymo, rašymo srityse bei ką supranta apie kalbos sandarą (elementarios fonetikos, morfologijos žinios). Žinoma, mokinių savarankiškumo laipsnis gali skirtis: vieni viską atliks savarankiškai, o kitiems dar bus reikalinga pagalba.

 Užduočių antros klasės kurso kartojimui pateikiama ir vadovėlyje „Aš – antrokas“, ir antrame pratybų sąsiuvinyje. Vadovėlyje mokiniai randa kartojimui ir įtvirtinimui pateiktus geltonus plotelius su užrašais PRISIMINK! PASITIKRINK! O pratybų sąsiuvinio 58–60 puslapiuose siūloma atlikti skaitymo, teksto supratimo, sakinio sudarymo, garsų atpažinimo ir rašybos užduotis, o po to įsivertinti. Kaip visa tai atlikti, aprašyta II klasės mokytojo knygos 132 – 135 puslapiuose, o pabaigoje dar įdėta klasės mokinių pasiekimų vertinimo lentelė – ji padės mokytojui lengviau susumuoti ir apibendrinti visų metų pasiekimus.

**III KLASĖ**

 **Svarbiausia:**

⁎ toliau plėsti mokinio žodyną, tobulinti tartį, kirčiavimą;

 ⁎ skatinti noriai ir tinkamai bendrauti gyvai ir įvairiomis šiuolaikinėmis informacinėmis priemonėmis, dalyvauti pokalbiuose, mokytis diskutuoti;

 ⁎ mokytis pasakoti įspūdžius, įvykius, perteikti savo jausmus, sekti patikusią pasaką (nebijant suklysti);

 ⁎ dalyvauti konkursuose, šventinėse programose (pagal mokinio galimybes);

 ⁎ mokytis kuo sklandžiau skaityti vaiko amžiui tinkamus neilgus tekstus, išsiaiškinti nežinomus žodžius;

 ⁎ skaityti ir suprasti grožinius ir negrožinius tekstus: jų temą, veikėjus, įvykius, dalykiniame tekste rasti reikalingą informaciją;

 ⁎ tęsti pažintį su lietuvių tautosaka, lietuvių vaikų rašytojais;

 ⁎ išmokti deklamuoti patikusius eilėraščius;

 ⁎ toliau mokytis taisyklingai rašyti ilgesnius žodžius, žodžius su ilgaisiais ir trumpaisiais balsiais, dvibalsiais *ie*, *uo*, priebalsių minkštumo ženklu *i*, su *j*;

 ⁎ toliau mokytis pasitikrinti ir taisyklingai rašyti galūnes: daiktavardžių, kurie atsako į klausimus *ką?, ko (daug)?, kur?(kame?)*,veiksmažodžių, kurie atsako į klausimus *ką veikia?*, *ką veikei?*;

 ⁎ didžiąja raide rašyti vardus, dažniau vartojamus pavadinimus;

 ⁎ ugdyti/s mokinio kūrybiškumą: rašyti pasakojimus, trumpus aprašymus, kurti pasakas, fantastines istorijas, eiliuoti;

 ⁎ gebėti parašyti laišką, žinutę, skelbimą;

 ⁎ įtvirtinti supratimą apie lietuvių kalbos garsus: *balsius, priebalsius, ilguosius ir trumpuosius balsius, dvibalsius*;

 ⁎ susipažinti su *daiktavardžiu*, jo skaičiais, giminėmis, klausimais, su *veiksmažodžiu*, jo laikais, mokytis vartoti daiktavardžius ir veiksmažodžius sakinyje (juos kaityti).

 **Mokytojas supranta, kad:**

 ⁎ mokinio taisyklingos tarties, kirčiavimo mokymas/is, žodyno plėtimas yra nuolatinis, nesibaigiantis procesas, todėl jam visada reikia skirti dėmesio tiek pamokų metu, tiek kitoje veikloje;

 ⁎ mokiniai labai skirtingi: vieni kalba drąsiai, noriai dalyvauja pokalbiuose, diskutuoja, pasakoja, kiti yra nedrąsūs, juos sunku prakalbinti, nors jie ir moka lietuvių kalbą, todėl pastaruosius reikia padrąsinti, pagirti, o jeigu vaikas nenori kalbėti, neversti (gal su juo reikia pakalbėti individualiai);

 ⁎ mokinių skaitymo technikos ir sąmoningumo lygis išliks nevienodas, ir trečioje klasėje silpnesniesiems reikalinga pagalba, lengvesnės užduotys, paskatinimas, kad vaikas nenusiviltų savo gebėjimais;

 ⁎ trečiokai gali įsiminti tik vieną kitą lietuvių rašytoją ar poetą, visų, kurie nurodyti programoje, žinoti nebūtina, tačiau jau gali pasakyti, kuris rašytojas ar kūrinys patinka;

 ⁎ mokinio rašymas vis tobulėja, tačiau ir trečioje klasėje mokiniai daro klaidų, todėl labai svarbu mokyti pasitikrinti žodžių rašybą (mokytis kelti klausimus);

 ⁎ kalbos sandaros pažinimas vis plečiasi, tačiau svarbiausia, kad mokiniai žinotų ne apibrėžimus, o atpažintų daiktavardžius, veiksmažodžius, mokytųsi juos vartoti kalboje (sakinyje, tekste);

 ⁎ mokiniams sunku adekvačiai įvertinti savo pasiekimus, o mokytojui vertinti, todėl tikslingiausias vertinimas yra aptarimas, ką mokinys jau moka, geba, žino, o ko dar jam reikia pasimokyti.

Trečioji klasė – antro pradžios mokyklos koncentro pradžia. Antroje klasėje tarsi užbaigiamas skaitymo ir rašymo pradžiamokslis: mokiniai jau susidarę elementarius skaitymo ir rašymo gebėjimus, turi elementarų supratimą apie kalbos garsus, žodžius, geba sudaryti sakinį, trumpą tekstą. Trečioje klasėje toliau siekiama lavinti sakytinę kalbą, skaitymo sklandumą ir sąmoningumą, rašymo įgūdžius, rašybos taisyklingumą, kūrybinius gebėjimus ir kuo daugiau plėsti vaiko žodyną. Naujojoje programoje visos šios veiklos labai sukonkretintos ir detaliai aprašytos turinio lentelėje. Trečios klasės mokytojui tikriausiai patogu bus ja naudotis, be to, jis matys kiekvienos ugdomos kompetencijos (gebėjimų ir pasiekimų) horizontalų pjūvį: kas buvo ugdoma I – II klasėje ir kas bus IV klasėje. Kaip ir kitų klasių, III klasės programoje ugdymo turinys suskirstytas pagal kalbinės veiklos sritis: kalbėjimas ir klausymas, skaitymas, rašymas, kalbos sandaros pažinimas. Ugdymo procese visos šios sritys sujungiamos. Tai akcentuojama ir programos pirmoje didaktinėje nuostatoje: *visos lietuvių kalbos ugdymosi sritys ugdymo procese integruojamos, viena su kita susijusios, ypač glaudžiai siejamas fonetikos pradmenų, klausymo ir kalbėjimo, smulkiosios tautosakos, liaudies dainų, eilėraščių mokymas/is; morfologijos ir sintaksės pradmenys įgyjami mokant skaityti tikslingai parinktus grožinius ir negrožinius tekstus, sudarant ir rašant sakinius, kuriant tekstus (pagal mokinio galimybes); skaitant įvairius tekstus (rašytojų kūrinius, publicistinius, informacinius) tobulinami ne tik skaitymo įgūdžiai, bet ir ugdomi etninės kultūros, dorinio ugdymo, tikybos, Lietuvos istorijos, geografijos, gamtos pažinimo pradmenys.*

 Jeigu reikėtų glaustai nusakyti naujosios programos skirtumus nuo „Lietuvių kalbos ugdymo/si gairių šeštadieninių mokyklų I – IV klasei“, mūsų manymu, esminių skirtumų nėra, išskyrus tai, kad III klasėje atsirado dvi naujos kalbos sandaros pažinimo temos – *įvardis* ir *skaitvardis*. Tiesa, su šiomis kalbos dalimis mokiniai susipažindavo ir anksčiau, tačiau grynai praktiškai. Esant tik tokiems skirtumams, įgyvendinant naująją programą galima naudotis vadovėliu „Mes – trečiokai“, parengtu pagal minėtas „Lietuvių kalbos ugdymo/si gaires šeštadieninių mokyklų I – IV klasei“, o trūkstamas temas papildyti (metodinė medžiaga bus paskelbta internetinėje svetainėje [www.saltinis.lt](http://www.saltinis.lt) ).

Trečios klasės vadovėlio ir pratybų sąsiuvinio medžiaga išplanuota mokytojo knygoje, todėl pedagogui reikia tik su ja susipažinti ir drąsiai taikyti savo klasei. Pavyzdys:

|  |  |  |  |  |
| --- | --- | --- | --- | --- |
| Mėnuo,savaitė, pamoka | Skyrius ir tema | Vadovėlio medžiaga | Vadovėliopuslapiai | Pratybų sąsiuvinio puslapiai |
| **10 sav.**1 pam.2 pam.**11 sav.** 1 pam.2 pam. | **IV skyrius. MIELIAUSI IR BRANGIAUSI ŽMONĖS**1 tema. Tėtis, mama, sūnus, dukra…2 tema. Daiktavardžio giminės.3 tema. Mano broliukas, mano sesutė…4 tema. Geriausia močiutė, geriausias senelis… | **V. Palčinskaitė. Tėtė nori būti jaunas.** Pasakojimo skaitymas ir aptarimas. Svarbi pasakojimo mintis. Šeimos vyrai ir moterys.***Vyriškoji ir moteriškoji daiktavardžio giminė.*****R. Una. Aš, Tadas, mokau brolį kalbėti**. Pasakojimo nuotaika. Vyriškosios giminės daiktavardžiai.**Just. Marcinkevičius. Sesutė mokykloje.** Eilėraščio aptarimas. Pasakojimas apie savo sesutę ar broliuką. Moteriškosios giminės daiktavardžiai.**N. Kepenienė. Vaivorykštinė antis.** Pasakojimo siužeto aptarimas, močiutės charakteristika. Daiktavardžių giminės ir skaičiai.**Pagal V. Miliūną. Ešeriukai.** Vaikų poelgio aptarimas ir vertinimas. Koks buvo senelis? Daiktavardžių giminės ir skaičiai. | 44–45 46–4748–4950–51 | 32–3334–35 (N.d.)36–3738–39 |

Kaip ir I bei II klasės mokytojo knygose, III klasės knygoje taip pat išnagrinėta kiekviena tema, pateikti metodiniai paaiškinimai, kurie pradedami temos tikslo nusakymu bei išvardijami uždaviniai tam tikslui pasiekti. Pavyzdys:

**3 tema. Kas yra daiktavardis?**

**Tikslas – susipažinti su *daiktavardžiu –* kalbos moksloterminu, mokytis atpažinti daiktavardžius ir juos vartoti kalboje.**

• skaitys dalykinį straipsnį, susipažins su *daiktavardžio* terminu;

 • apibendrins, kieno pavadinimai gali būti daiktavardžiai;

 • turtins savo kalbą daiktavardžiais, mokysis juos skirstyti pagal reikšmę;

 • pakartos vardų, pavadinimų rašymą didžiąja raide;

 • mokysis kelti sakinio žodžiams klausimą *kas?* ir rasti tekste daiktavardžius;

 • supras, kodėl atsiranda vis naujų daiktavardžių;

 • rašys daiktavardžius.

**Priemonės:** Vad. P. 24–25. Pr. sąs.1. P. 18–19.

Norėtume atkreipti mokytojų dėmesį į kalbos (gramatikos) mokymą/si, kuris III klasėje jau sudėtingėja. Mokytojo knygoje naujos temos pradžioje dažnai pateikiami trumpi teoriniai paaiškinimai pedagogui (jie žymimi žodžiu *Mokytojui*), kad jis prisimintų lietuvių kalbos gramatiką ir nedarytų dalykinių klaidų. Trečios klasės vadovėlyje, pratybų sąsiuviniuose daug medžiagos lietuvių kalbos gramatikai mokytis: daiktavardžiui, veiksmažodžiui suprasti sudaryta nuosekli sistema, kuri pagrįsta pavyzdžių analize, skatinančia pačius mokinius suprasti kalbos reiškinius, atrasti taisykles, o ne jas „kalti“. Todėl šis vadovėlis vargu ar tenkins konservatyvius mokytojus, kurie linkę dirbti tradiciškai, kalbos mokymą gramatizuoti.

 Toliau aptarsime, kas svarbu įgyvendinant naująją programą ir kaip gali padėti vadovėlio komplektas „Aš – trečiokas“.

 **Klausymas ir kalbėjimas**

Trečios klasės programoje atsiranda tema *Kasdienis bendravimas*, kuris apima platų sakytinės kalbos lauką: dalyvavimą pokalbiuose, atsakymus į mokytojo ir draugų klausimus, skaityto kūrinio aptarimus ir kt., kitaip sakant, mokinio bendravimą su bendraamžiais ir suaugusiaisiais per pamokas ir pertraukas. Siekiama, kad trečiokai mokytųsi diskutuoti – pasakytų savo nuomonę aptariamomis temomis ar apie skaitytus kūrinius, daugiau ir išsamiau pasakotų ne tik pagal paveikslėlius, komiksus, bet ir papasakotų matytą filmą, asmeniškai patirtus nuotykius, įspūdžius, fantazuotų ir kt. Vadovėlis „Mes – trečiokai“ ir pradedamas užduotimis bei užuominomis – papasakoti apie atostogas, Lietuvą, jos gamtą, įžymius žmones, įvykius. Kadangi vadovėlyje atrinkti mokinių amžiui suprantami, aktualūs kūriniai arba jų ištraukos, mokiniai skatinami pasakyti savo nuomonę apie skaitytą kūrinį, įvertinti veikėjų poelgius, taigi skatinami diskutuoti, pasakyti, ką jaučia vienam ar kitam veikėjui. Išsakyti savo jausmus, emocijas gali perskaitę eilėraščius, jautrius pasakojimus apie miško brolius – Lietuvos partizanus, tremtinius. Kuriant vadovėlį stengtasi atrinkti vertingus kūrinius įvairiais požiūriais: meniniu, moraliniu, istoriniu ir kt., kad jie veiktų mokinio protą ir jausmus, verstų susimąstyti, pergyventi, jaudintis, nes primityvūs tekstai galbūt vaikų lengviau suprantami, bet mažiau paveikūs, įdomūs.

 Taisyklingos tarties, kirčiavimo mokymasis ir žodyno turtinimas – nenutrūkstantis ir nesibaigiantis procesas. Mokytojas, pažindamas savo mokinius, gali numatyti, į ką reikia daugiau kreipti dėmesio III klasėje, gal užsibrėžti kažkokias konkrečias užduotis, vertingas būtent jo klasei. Tarties lavinimui ypač tiks eilėraščiai, dainos, smulkioji tautosaka – šių kūrinių ras vadovėlyje. Be to, sakytinę kalbą ugdytis labai padeda improvizacijos, etiudai, pasakų inscenizacijos, dramos kūrinių vaidinimai.

Jeigu yra galimybių, pamokykime vaikus naudotis žodynu (spausdintu, elektroniniu).

 **Skaitymas**

Šiai kalbinės veiklos sričiai programoje keliamas reikalavimas – pakankamai sklandžiai skaityti, t. y. skaityti žodžiais, sakiniais, kad būtų galima susipažinti su grožiniais ir negrožiniais tekstais ir ne tik praturtinti savo literatūrinę patirtį, žinias, bet ir skaitytus tekstus panaudoti kalbos sandarai suprasti, žodynui turtinti, sakytinei kalbai ugdytis. Trečios klasės vadovėlio tekstai nėra ilgi, tačiau labai įvairūs, po jais pateikti klausimai turiniui suprasti ir aptarti bei kalbai ugdytis. Tekstai diferencijuoti: vieni skirti klausymui (skaito mokytojas arba parengtas mokinys), kiti visiems mokiniams skaityti klasėje arba namie, treti yra sunkesni ir juos siūloma skaityti tik tiems, kurie geba arba nori (tokie skaitiniai pažymėti ženkliuku „sunku, bet įdomu“). Žinoma, nebūtina visus tekstus perskaityti ir visas užduotis atlikti – mokytojas kartu su mokiniais gali pasirinkti. Tačiau labai linkėtume, kad mokytojas optimaliai panaudotų vadovėlio komplekto medžiagą – jam nereikėtų ieškoti papildomai, o mokiniams būtų paskata „įveikti“ sunkesnius tekstus, nes tokie naudingesni už lengvus, primityvius.

 Trečioje klasėje tęsiama pažintis su lietuvių tautosaka, plečiamas jos pažinimas – skaitomos stebuklų pasakos, padavimai. Programoje nurodyti geriausi lietuvių stebuklų pasakų rinkiniai „Lietuviškos pasakos“, „Gyvasis vanduo“. Jeigu mokykloje yra šios knygos, reikėtų supažindinti mokinius nors su viena iš jų. Vadovėlyje įmanoma pateikti tik trumpesnę stebuklų pasaką arba jos ištrauką. Kaip supažindinti mokinius su naujais tautosakos žanrais, aprašyta mokytojo knygoje.

Po truputį sudėtingėja pateikiami literatūros kūriniai, pavyzdžiui, mokiniai skaito trumpą ištrauką iš A. Baranausko „Anykščių šilelio“, V. Mykolaičio-Putino eilėraščio, istorinius tekstus apie lietuvių kovą su kryžiuočiais, Lietuvos partizanus, trėmimus. Vadovėlyje yra labai originalių, žaismingų šiuolaikinių lietuvių rašytojų ir poetų kūrinių, pavyzdžiui, J. Baltrukonytės, R. Černiausko, T. Dirgėlos, D. Čepauskaitės, M. Marcinkevičiaus ir kt. – juos kartais geriau supranta ir priima mokiniai nei mokytojai.

 Programoje nurodyti skaitytini periodinės spaudos leidiniai, tačiau juos rinkimės pagal mokyklos, mokinių galimybes.

 **Rašymas**

Rašymo mokymas/is taip pat nesibaigiantis procesas – jis tęsiasi ir III klasėje. Programoje išvardyti visi rašymo mokymo/si lygmenys: žodžių rašymas, vardų, datos rašymas, sakinių ir teksto rašymas. Tai tarsi aukštyn kylančios pakopos, prasidedančios nuo žodžio ir pasibaigiančios tekstu. Paprastai mokytojai labai daug dėmesio skiria žodžių rašybai, nes ji išties labai svarbi ugdant mokinio raštingumą, tačiau žodžių rašybos mokomasi rašant ir sakinius, ir tekstus. Programoje išvardyti visi rašybos atvejai, kurių mokomasi III klasėje. Pirmiausia – žodžių su ilgaisiais ir trumpaisiais balsiais, su dvibalsiais *ie, uo*, su priebalsių samplaikomis, priebalsių minkštumo ženklu *i*, su *j* rašymas – kas jau buvo pradėta mokytis I – II klasėje. Šiuos atvejus reikėtų nuolat kartoti, nes jie lituanistinių mokyklų vaikams sunkūs dėl tarimo. Kitų atvejų – daiktavardžių, veiksmažodžių galūnių rašybos – mokome keldami žodžiams klausimus, tik svarbu, kad mokiniai atpažintų daiktavardžius, veiksmažodžius ir taikytų tinkamus klausimus: *ką? ko? kur?* – daiktavardžiams, *ką veikia? ką veikė? ką veikiau? ką veikei?* – veiksmažodžiams. (Mokytojai kartais klausia, kodėl vaikai rašo nosines raides veiksmažodžių galūnėse. Atsakymas labai paprastas: mokinys nesupranta žodžio reikšmės ir jam kelia klausimą *ką?* Be to, klausimas *ką veikia?* prasideda tuo pačiu *ką?*). Trečioje klasėje pradedama mokytis rašyti žodžius su priebalsių asimiliacija (supanašėjimu) bei dažniau vartojamus įsidėmėtinos rašybos žodžius su nosinėmis raidėmis šaknyse, tačiau iki galo to išmokti dar nereikalaujama, nes neįmanoma.

 Labai svarbu toliau mokyti trečiokus sudaryti sakinius, rašyti įvairius skyrybos ženklus: mokykime kelti sakinio žodžiams klausimus, aptarkime intonaciją. Prasmingiausias mokymas/is žodžių rašybos, sakinių sudarymo vyksta tada, kai mokiniai kuria tekstą. Trečios klasės programoje nurodoma ilgesnių, išsamesnių pasakojimų pagal paveikslėlius, iš asmeninės patirties, fantastinių pasakojimų rašymas. Jeigu klasės mokiniams šie darbai dar per sunkūs, galima dirbti kolektyviai.

 Rašybos mokymuisi yra daug užduočių vadovėlyje „Mes – trečiokai“ (jos žymimos ženkleliu „atliekame kalbos (gramatikos, rašybos) užduotis ) ir pratybų sąsiuviniuose. Mokiniams teikiama pagalba rašant įvairius pasakojimus (pagalbiniai klausimai, sakiniai, paveikslėliai). Laisvus kūrybinius darbus mokinio pasirinkta tema vaikai turėtų rašyti kiek galima savarankiškiau, nesvarbu, kad juose bus netobulų sakinių ar rašybos klaidų – svarbu originali mintis.

Mokslo metų pabaigoje visi rašybos atvejai kartojami – tam skirta daug puslapių antrame pratybų sąsiuvinyje. Pabaigoje mokiniai atlieka testą – įsivertina savo pasiekimus. Visi šie darbai išsamiai aprašyti mokytojo knygoje. Joje mokytojas ras ir *Mokinių pasiekimų lenteles*, kurios padėsapibendrinti klasės mokinių pasiekimus. Pavyzdys:

2 lentelė. Žodžių rašybos, sakinio, teksto sudarymo pasiekimai

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Mokinio vardas | Ilgųjų irtrumpųjųbalsių,dvibalsiųrašymas | Priebal-sių, minkštu-mo ženklo ***i*** rašymas | Daikta-vardžiųvns. *ką?* | Daikta-vardžiųdgs. *ko?* | Daikta-vardžiųvns. irdgs. *kur?**kame?* | Veiksma-žodžiųes. l.*ką veikia?* | Veiksma-žodžiųbūt. k. l.*ką veikei?* | Sakiniosudary-mas | Teksto sudary-mas |
|  |  |  |  |  |  |  |  |  |  |

**Kalbos sandaros pažinimas**

 Kalbos sandaros pažinimas (fonetikos ir gramatikos mokymas/is) trečioje klasėje yra glaudžiai susijęs su rašymo mokymu/si, taigi ir su mokinio raštingumu plačiąja prasme. Šis programos skyrius, kaip ir kitose klasėse, suskirstytas pagal kalbos lygmenis: *garsas, skiemuo, žodis, sakinys, tekstas*. Į naująją programą įtraukta nauja fonetikos tema – *mišrieji dvigarsiai*. Ji anksčiau buvo tik IV klasėje, todėl III klasės vadovėlyje apie mišriuosius dvigarsius nekabama, tačiau pradinukai jau nuo I klasės buvo mokomi taisyklingai tarti žodžius su šiais garsais (*bulvė,* *miltai, pilkas* ir pan.). Manytume, kad mokytojas gali pats rinktis: ar šią temą nagrinės III klasėje, ar perkels į ketvirtą, kurios vadovėlyje ir pratybų sąsiuviniuose ras daug medžiagos, skirtos mišriųjų dvigarsių mokymui/si. Kitos garso (fonetikos) temos trečioje klasėje tik kartojamos, įtvirtinamos.

Žodžio skyriuje galima išskirti dvi svarbiausias temas: daiktavardžio ir veiksmažodžio. Jeigu II klasėje svarbu buvo išmokyti vaikus skirti žodžių reikšmes (daiktus, veiksmus reiškiantys žodžiai), tai III klasėje jau supažindinama su kalbos mokslo terminais *daiktavardis, veiksmažodis*.

 Trečiokai mokomi skirti daiktavardžio gimines: *vyriškoji ir moteriškoji giminė*, kaityti daiktavardžius skaičiais: *vienaskaita, daugiskaita*, kaityti daiktavardžius pagal klausimus – susipažįsta su visais daiktavardžių klausimais. Prie daiktavardžio prišliejamas ir dažniausiai vartojamų įvardžių mokymas/is: *aš, tu, jis, ji, mes, jūs, jie jos*.

 Mokant veiksmažodžio svarbu, kad trečiokai susipažintų su veiksmažodžio laikais: *esamuoju, būtuoju kartiniu, būtuoju dažniniu, būsimuoju.* Vadovėlyje mokiniai skaitys ir analizuos specialiai veiksmažodžio laikams parašytus straipsnelius. Ši veiksmažodžio teorija mokiniams nėra lengva, todėl ji bus kartojama ir įtvirtinama IV klasėje. Prie veiksmažodžių kalboje dažnai vartojami prieveiksmiai – pasakoma, kaip veiksmas atliekamas. Trečiokai su prieveiksmiais susipažįsta tik praktiškai: mokosi kelti klausimą *kaip?*, taisyklingai rašyti jų galūnes.

Trečiokai toliau mokosi praktiškai atpažinti požymius ir ypatybes reiškiančius žodžius (būdvardžius), kelti jų klausimus, rašyti galūnes, tačiau teorijos mokysis tik IV klasėje.

Nauja tema – *skaitvardis*. Nors jau nuo I klasės mokiniai savo kalboje vartojo skaitvardžius, su terminu nebuvo supažindinti. Tačiau, mūsų manymu, nereikėtų mokinių perkrauti skaitvardžio teorija – tegul jie ir toliau mokosi vartoti skaitvardžius, taisyklingai rašyti datą.

Apibendrinant programos skyrių *Kalbos sandaros pažinimas*, reikia konstatuoti, kad kalbos teorijos jame gana daug, anksčiau rengtose „Lietuvių kalbos ugdymo/si gairėse šeštadieninių mokyklų I – IV klasei“ teorinių temų buvo mažiau. Įtraukti naujas temas buvo būtina, kadangi reikalavo programų vertinimo komisija. Manome, kad tai diskutuotinas klausimas.

Rengiant vadovėlį „Mes – trečiokai“ viena iš integruojančių linijų buvo kalbos mokymosi sistema. Todėl vadovėlio skyriai sudaryti pagal kalbos sandaros pažinimo sistemą (ir programą). Kad pedagogui būtų lengviau suprasti kalbos sandaros mokymo/si sistemą, III klasės mokytojo knygoje pateikėme lentelę, kurioje parodyta, kuris skyrius kurią kalbos sandaros (gramatikos) kurso temą padeda įgyvendinti:

|  |  |
| --- | --- |
| **Kalbos mokymosi sritis** |  **Vadovėlio skyrius** |
| I – II klasės kurso kartojimasDaiktavardžio sąvoka, skaičiaiDaiktavardžio giminėsDaiktavardžio klausimai (kaitymas)Požymius reiškiančių žodžių (būdvardžių) vartojimasVeiksmažodžio sąvoka, reikšmė, kaitymasEsamasis veiksmažodžio laikasBūtasis kartinis ir būtasis dažninis laikasBūsimasis laikasSakinys, sakinių įvairovėIII klasės kurso apibendrinimas | „Jau mokame! Jau galime!“„Paprasti ir stebuklingi daiktai“„Mieliausi ir brangiausi žmonės“„Ir medis, ir paukštis, ir žvėrelis...“„Kokie jie?“„Kas didžiausi nenuoramos?“„Kas įdomaus vyksta dabar?„Kas vyko anksčiau?„Kas dar tik bus?“„Sakiniai – mūsų mintys“„Ko išmokome III klasėje?“ |

 Trečios klasės vadovėlyje kalbos teorijai skirti specialiai parašyti dalykiniai straipsneliai (straipsniais jų nesinori vadinti), kuriuose mokiniai, skaitydami sakinį po sakinio, nagrinėdami pavyzdžius, išsiaiškina gramatikos terminus, kalbos reiškinius (pavyzdžiui, *daiktavardis, daiktavardžio giminės, veiksmažodžio laikai* ir kt.). Po to atlieka įvairias užduotis vadovėlyje ir pratybų sąsiuviniuose, nes ir kalbos teorijos mokymas/is, mūsų manymu, turi būti pagrįstas kalbos praktika, o ne apibrėžimų, taisyklių „kalimu“. Norisi pasiūlyti mokytojams, kurie dirba ne su mūsų parengtais vadovėliais: susipažinkite su vadovėlio „Mes – trečiokai“ kalbos temoms skirtais straipsneliais, gal bus lengviau savo mokiniams paaiškinti vieną ar kitą gramatikos terminą, supažindinti su vienu ar kitu kalbos reiškiniu.

**Lietuvių kalbos ugdymo(si) temos**

Jeigu I – II klasės programose buvo pateiktos 33 temos – po vieną kiekvienai mokslo metų savaitei, tai III klasės programoje yra 14 temų, kurios suskirstytos į mažiau ar daugiau potemių. Temų ir potemių visuma atitiko programinius reikalavimus, jose apimtos visos sritys, apie kurias siūloma ir reikia kalbėtis su šio amžiaus vaikais. Dalis potemių tiesiog formuluojamos kaip kalbos (gramatikos) temos. Sudarant temų pavadinimus norėta kalbėti trečiokų kalba, o ne sausomis socialinių mokslų sąvokomis. Kaip ir kitų klasių programose, III klasės programoje temos paimtos iš vadovėlio „Mes – trečiokai“:

|  |  |
| --- | --- |
| **1. Jau mokame! Jau galime!** (Kaip mokame kalbėtis, pasakoti? Kaip mokame skaityti? Kaip tariame lietuvių kalbos garsus, kaip juos skiriame? Kaip mokame pavadinti mus supančius daiktus? Kaip mokame atpažinti ir vartoti daiktų pavadinimus? Kaip mokame kurti pasakojimą, pavadinti veiksmus? Kaip atpažįstame veiksmo žodžius ir mokame juos vartoti? Kaip gebame kurti?)**2. Paprasti ir stebuklingi daiktai** (Daiktas ar ne daiktas. Kas yra daiktavardis? Daiktavardžiai rašytojų kūryboje. Daiktų istorijos ir kt.)**3. Vėlyvo rudens šventės** (Vėlinės, Padėkos diena)**4. Mieliausi ir brangiausi žmonės** (Tėtis, mama, sūnus, dukra. Broliukas, sesutė. Seneliai, proseneliai. Daiktavardžio giminės)5**. Baltos žiemos šventės** (Kalėdos. Naujieji metai)**6. Ir medis, ir paukštis, ir žvėrelis** (Medžio, paukščio, žvėrelio saugojimas. Kuo galima būti, pavirsti? Kur kas atsitinka? Daiktavardžio klausimai.) | **7. Kokie jie?** (Kūrinio veikėjo paveikslą galima piešti ir žodžiais. Kaip apibūdiname? Paukščio, augalo aprašymas. Žmogaus aprašymas pasakojime. Kaip gražiai galima aprašyti!)**8. Kas didžiausi nenuoramos?** (Vaikai, nes... visada ką nors vaikosi. Kiek daug veiksmų ir žodžių jiems pavadinti! Veiksmažodis – didžiausias nenuorama. Vakar, šiandien, rytoj)**9. Kas įdomaus vyksta dabar?** (Pasaka apie dabartį. Ką veikia? Esamojo laiko veiksmažodžiai, jų kaitymas. Pasakojimai apie dabartį)**10. Kas vyko anksčiau?** (Pasaka apie praeitį. Ką veikė? Būtojo kartinio laiko veiksmažodžiai, jų kaitymas. Iš Lietuvos praeities. Senos pasakos teisybė. Ką veikdavo?Iš skaudžios praeities.) **11. Kas dar tik bus?** (Pasaka apie ateities svajones. Ką veiks? Visi svajojame!)**12. Žalio pavasario šventės** (Velykos, Motinos diena)**13. Sakiniai – mūsų mintys** ((Įvairios mintys – įvairūs sakiniai. Žaidžiame sakiniais)**14. Ko išmokome III klasėje?** (Gražiausi žodžiai, įdomiausios mintys. Lietuvių kalbos garsai, žodžiai, sakiniai...) |

 Mokytojas, kūrybiškai žiūrėdamas į programą ir vadovėlius, turėtų temas derinti su savo klasės mokinių interesais: gal dalį sujungti, praleisti, keisti savomis ir pan. Atsakingiau reikėtų elgtis su kalbos (gramatikos) temomis, kad nebūtų pažeista jos mokymo/si sistema.

 **Mokinių pasiekimų vertinimas**

 Pasikartosime – programos mokinių vertinimo skyriaus pradžioje išvardyti vertinimo principai labai svarbūs visų klasių mokytojams – juos būtina perskaityti ir jų laikytis.

 Kaip jau buvo minėta, trečioji klasė –pradinio ugdymo antro koncentro pradžia, daug kas pradedama, bet nebaigiama, o tęsiama IV klasėje. Todėl ir vertinime pateikiami bendri III – IV klasės pasiekimai. Mokytojas, pažindamas savo mokinius, matys, kurie kokių kompetencijų pasiekė trečioje klasėje, o kurie dar jų sieks ateinančiais mokslo metais. Kas svarbiausia, išskyrėme šių paaiškinimų III klasės skyriaus pradžioje. Vis tik baigiant trečiokų programos aptarimą ir jos įgyvendinimo galimybes, norisi, kad mokytojas apmąstytų šiuos dalykus:

* kaip mokiniai bendrauja lietuvių kalba; jei yra sunkumų, kokios jų priežastys;
* ar pagerėjo mokinių tartis, ką dar reikia tobulinti;
* koks mokinių žodynas, ko dar reikia, kad jis būtų turtingesnis;
* kaip mokiniai pasakoja; kaip ateityje pagelbėti tiems, kuriems sunkiai sekasi;
* kaip skaito: sklandžiai, raiškiai sakiniais ar dar tik žodžiais, daro klaidų, ko reikia, kad visi skaitytų sklandžiai;
* kaip supranta perskaitytą tekstą, kas geriausiai padeda jį suprasti;
* kaip rašo: kokį tekstą geba sukurti, kai padėti tiems, kuriems sunku;
* kokie rašybos įgūdžiai: be klaidų ar su klaidomis rašo tuos žodžius, kurių rašybą mokėsi;
* ar atpažįsta daiktavardžius, veiksmažodžius, požymius reiškiančius žodžius;
* kokiais mokinių laimėjimais galima pasidžiaugti ir kokie lietuvių kalbos ugdymosi uždaviniai laukia kiekvieno mokinio IV klasėje.

**IV KLASĖ**

 **Svarbiausia:**

⁎ toliau plėsti mokinio žodyną, kalbos vaizdingumą, tobulinti tartį, kirčiavimą;

 ⁎ toliau skatinti noriai ir tinkamai bendrauti lietuvių kalba su draugais, mokytoju, artimaisiais ir kitais žmonėmis, mandagiai reikšti savo nuomonę;

 ⁎ išmokti suprantamai (nors ir darant klaidų) pasakoti savo įspūdžius, patirtus ar matytus įvykius, reikšti savo jausmus;

 ⁎ mokėti rasti reikalingą informaciją knygose, internete, ta informacija pasidalyti su klasės draugais;

 ⁎ pasekti vieną kitą lietuvių pasaką, sakmę, padavimą, užminti mįslę (nebijant suklysti);

 ⁎ noriai dalyvauti konkursuose, šventinėse programose (pagal mokinio galimybes);

 ⁎ pakankamai sklandžiai skaityti vaiko amžiui tinkamus tekstus, išsiaiškinti nežinomus žodžius;

 ⁎ skaityti vaiko amžiui tinkamus lietuvių rašytojų kūrinius ar jų ištraukas ir juos suprasti: pasakyti jų temą, veikėjus, įvykius, reikšti savo nuomonę apie skaitytą kūrinį;

 ⁎ išmokti deklamuoti vieną kitą patikusį eilėraštį;

 ⁎ domėtis lietuvių tautosaka, ją naudoti žaidimuose, laisvalaikiu, įvairiose šventėse;

 ⁎ domėtis lietuvių vaikų rašytojų kūryba (pagal galimybes);

 ⁎ įtvirtinti žodžių, kurių rašyba nesiskiria nuo taisyklingo tarimo, rašybą;

 ⁎ toliau mokytis taisyklingai rašyti ilgesnius žodžius, žodžius su dvibalsiais *ie*, *uo*, su priebalsių minkštumo ženklu *i* ir  *j*;

 ⁎ įtvirtinti supratimą apie lietuvių kalbos garsus: *balsius, priebalsius, ilguosius ir trumpuosius balsius, dvibalsius, kietuosius ir minkštuosius priebalsius, mišriuosius dvigarsius*;

 ⁎ įtvirtinti supratimą apie *daiktavardį*, jo *skaičius, gimines*, mokytis linksniuoti daiktavardžius pagal klausimus, išmokti taisyklingai rašyti daiktavardžių, kurie atsako į klausimus *ką?, ko (daug)?, kur?(kame?)*, galūnes,mokytis rašyti kitas daiktavardžių galūnes;

 ⁎ susipažinti su *tikriniais daiktavardžiais*; didžiąja raide rašyti vardus, dažniau vartojamus pavadinimus;

 ⁎ įtvirtinti supratimą apie *veiksmažodį*, jo laikus: *esamąjį, būtąjį kartinį, būtąjį dažninį, būsimąjį laiką*, praktiškai susipažinti su veiksmažodžio bendratimi, liepiamąja nuosaka; mokytis kaityti veiksmažodžius laikais, asmenuoti; išmokti rašyti veiksmažodžio esamojo laiko galūnes, mokytis rašyti kitas veiksmažodžių galūnes;

 ⁎ susipažinti su *būdvardžiu*, mokyti jį kaityti ir vartoti;

 ⁎ mokytis vartoti įvardžius, skaitvardžius;

 ⁎ toliau skatinti mokinio kūrybiškumą: rašyti pasakojimus, trumpus aprašymus, kurti pasakas, fantastines istorijas, eiliuoti, džiaugtis kiekvienu kūrybiniu bandymu;

 ⁎ gebėti parašyti laišką, žinutę, skelbimą;

 ⁎ sudaryti įvairios intonacijos sakinius, dėti tinkamus skyrybos ženklus.

 **Mokytojas supranta, kad:**

 ⁎ mokinio taisyklingos tarties, kirčiavimo mokymas/is, žodyno plėtimas yra nuolatinis, nesibaigiantis procesas, todėl jis tęsis ir aukštesnėse klasėse;

 ⁎ mokiniai labai skirtingi ir jų sakytinės kalbos pasiekimai bus skirtingi: vieni kalbės drąsiai, noriai, kiti – nedrąsiai, vieni nedarys arba darys mažai klaidų, o kiti kalbės su klaidomis, jiems dar reikės daug mokytis ir ateityje;

 ⁎ mokinių skaitymo technikos ir sąmoningumo lygis išliks nevienodas, tačiau svarbu, kad mokiniai norėtų skaityti ir tobulėti;

 ⁎ ketvirtokai jau gali pasakyti, kuris lietuvių rašytojas ar kūrinys patinka;

 ⁎ ir ketvirtoje klasėje mokiniai darys rašybos klaidų, todėl svarbu ir aukštesnėse klasėse mokyti/s pasitikrinti žodžių rašybą;

 ⁎ ketvirtoje klasėje išsiplėtė kalbos sandaros pažinimas, tačiau išsamiau mokiniai susipažino tik su daiktavardžiu ir veiksmažodžiu, supratimą apie būdvardį, skaitvardį, įvardį mokiniai gilins aukštesnėse klasėse;

 ⁎ labai skirtingi ketvirtokų kuriami tekstai – pasakojimai, aprašymai, eilėraščiai, pasakos – tačiau visi jie mokiniui ir mokytojui yra vertingi;

 ⁎ mokiniams sunku adekvačiai įvertinti savo pasiekimus, o mokytojui vertinti, todėl tikslingiausias vertinimas yra aptarimas, ką mokinys jau moka, geba, žino, o ko dar jam reikia pasimokyti;

 ⁎ išleidžiant mokinius į penktą klasę būtina aptarti kiekvieno mokinio pasiekimus ir spragas su lietuvių kalbos mokytoju ir numatyti perspektyvą.

 Ketvirtoji klasė – antro pradžios mokyklos koncentro pabaiga. Taigi mokiniai atsisveikina su pirmąją mokyklos pakopa, ir jau galima apibendrinti bei įvertinti svarbiausius jų pasiekimus. Ketvirtoje klasėje baigiama daug temų, kurios buvo pradėtos trečioje klasėje, įtvirtinama daugelis žinių ir gebėjimų. Todėl IV klasės programa atrodo plačiausia, nes joje pasikartoja dalis III klasės programos temų. Žinoma, yra ir naujų temų, kurias mokiniai tęs jau penktoje klasėje.

 Kaip ir I – III klasės, IV klasės programos turinys taip pat suskirstytas pagal kalbinės veiklos sritis: kalbėjimas ir klausymas, skaitymas, rašymas, kalbos sandaros pažinimas. Ugdymo procese visos šios sritys sujungiamos, tačiau mokytojas, atsižvelgdamas į konkretų temos tikslą ir klasės poreikius, gali daugiau dėmesio skirti vienai ar kitai sričiai, pavyzdžiui, – kalbos sandaros pažinimui ir kūrybiniams darbams. Be to, IV klasės pedagogui labai svarbu peržiūrėti visų klasių programų turinį horizontaliai ir, jeigu yra galimybių, susipažinti su V klasės programa. Taip būtų aiškiau, kur esame ir kur eisime, t. y. ko ugdytiniai mokėsi, ką dar reikia įtvirtinti, o ką pradėti ir kokia jų perspektyva.

 Kadangi kaip ir kitų klasių, IV klasės naujoji programa mažai skiriasi nuo „Lietuvių kalbos ugdymo/si gairių šeštadieninių mokyklų I – IV klasei“, pagal kurią sukurtas vadovėlio komplektas „Mes – ketvirtokai“, šis vadovėlis ir prie jo parašyti du pratybų sąsiuviniai gali padėti įgyvendinti naujosios programos reikalavimus. Jame medžiagos tikrai pakankamai, todėl mokytojui nereikėtų pačiam rinkti tekstus, kurti užduotis. Šį vadovėlį reikėtų papildyti tik trūkstamomis temomis: skaitvardžio ir veiksmažodžio liepiamosios nuosakos.

Mūsų manymu, labai didelėpagalba pedagogui – IV klasės mokytojo knyga. Joje išplanuota visa vadovėlio ir pratybų sąsiuvinių medžiaga. Pavyzdys:

 Mokomosios medžiagos planas

|  |  |  |  |  |
| --- | --- | --- | --- | --- |
| Mėnuo,savaitė, pamoka | Skyrius ir tema | Vadovėlio ir pratybų sąsiuvinio medžiaga | Vadovė-liopuslapiai | Pratybų sąsiuvinio puslapiai |
| **5 sav.**1–2 pam.------------**6sav.** 1–2 pam. | **II skyrius. ŽODIS ŠIRDIN KELIĄ SURANDA**1 tema. Žmogus gerumu gražus2 tema. Pasaka, mokanti gerumo---------------------3 tema. Būna ir taip…4 tema. Draugiškai žaidžiame | **V. Palčinskitė. Iš ko padarytas pasaulis.**Eilėraštis, kuris verčia mąstyti. Eilėraščio vaizdai, klausimai. Pokalbis apie gerumą.Sav. sk. **V. Račickas. Kolumbas iš sandėliuko.**Pasakojimas apie gražų poelgį. Mokymasis atpasakoti perskaitytą tekstą.Sakinio, sakinio skyrybos kartojimas. Sakinio žodžių klausimai. Klausimas ***kas?*****Lietuvių pasaka. Geroji žynė ir mergaitė.**Pasakos veikėjų paveikslai. Mokymasis pasekti pasaką.***Kas yra sakinio veikėjas?*** Susipažinimas su sakinio *veiksniu.* Klausimų sakinio žodžiams kėlimas. Pratybos sakinio veiksniui suprasti. Sakinių sudarymas, rašymas.Kūrybinis darbas – pasakojimo rašymas pagal paveik-slėlių seriją.---------------------------------------------------------------**K. Boruta. Pelės ir žvirblio kivirčas.** Eiliuotos autorinės pasakos skaitymas. Ko moko ši pasaka?***Ką veikia sakinio veikėjas?*** Susipažinimas su sakinio ***tariniu.***Prisimename veiksmažodžio klausimus. Į kokius klausimus atsako sakinio tarinys? Sakinių sudarymas.Veiksmažodžių galūnių rašybos kartojimas.**Dėmesio! Pažaiskime!**Sakinių sudarymas. Du ir daugiau veiksnių arba tarinių sakinyje (vienarūšiai veiksniai, vienarūšiai tariniai). Sakinių su vienarūšėmis sakinio dalimis (be šio termino) sudarymas, skyryba. | 1819 2021 -----------2223 24–25  | 16−171819 N. d.------------20−212223 N. d. |

 Kaip ir kitų klasių mokytojų knygos, IV klasės knygoje mokytojui aprašyta kiekviena tema, pateikta daug metodinių patarimų, kur reikia, trumpai paaiškinta kalbos teorija. Pirmiausia suformuluojama temos tikslas ir uždaviniai, pavyzdžiui:

1. **tema.** RUDENS MUGĖS

**Tikslas – skaityti ir minti mįsles, skaityti eilėraštį, pakartoti daiktavardį.**

• skaitys pluoštą lietuvių liaudies mįslių, aiškinsis jų turinį, įmins;

 • skaitys linksmą poetės Daivos Čepauskaitės eilėraštį apie paukščius, pajaus jo nuotaiką;

 • skaitomuose tekstuose ras daiktavardžius, aptars jų reikšmę;

 • prisimins klausimus, į kuriuos atsako daiktavardžiai, pasakys jų skaičių, giminę;

 • plės žodyną daiktavardžiais;

 • prisimins, kaip rašomi daiktavardžiai, kurie atsako į klausimus ***ką? ko? kur?***;

**Priemonės:** Vad. P. 12–13. Pr. sąs.1. P. 8–9.

 Kiekvienos temos metodiniai patarimai pradedami pastaba *Mokytojui*, kur paaiškinama, kas ta tema buvo kalbėta, ko buvo mokytasi I – III klasėje. Pavyzdžiui, pradedant analizuoti temą *Rudens vėjas*, mokytojui paaiškinama:

 *Pirmoje ir antroje klasėje vaikai plėtė savo žodyną įvairiais veiksmų pavadinimais, susipažino su veiksmo sąvoka kalboje, mokėsi kelti klausimus veiksmo žodžiams, rašyti dažniausiai vartojamas formas. Trečioje klasėje jie susipažino su terminu veiksmažodis, išsiaiškino, kad veiksmažodis kaitomas laikais, mokėsi kelti veiksmažodžiams klausimus, rašyti veiksmažodžius. Ketvirtoje klasėje mokslo metų pradžioje visa tai pakartojama. Veiksmažodis – veiksmas, todėl neatsitiktinai pasirinkta tema apie vėją – „Rudens vėjas“.*

 Kaip mokiniai pasiekia programos reikalavimus, gali pasitikrinti atlikdami pratybų sąsiuviniuose pateiktus testus. Kaip juos atlikti, taip pat paaiškinta mokytojo knygoje. Kad mokslo metų pabaigoje mokytojui būtų lengviau apibendrinti ketvirtokų lietuvių kalbos mokymosi rezultatus, siūlomos mokinio pasiekimų lentelės. Jose surašyti patys svarbiausi praktiniai mokinių gebėjimai ir atsisakyta teorinių žinių. Tačiau kiekvienas mokytojas tikriausiai turi savitą rezultatų apibendrinimo būdą, savas lenteles. Čia tik pavyzdys, vienas iš galimų variantų.

1 lentelė. Kalbėjimo ir skaitymo pasiekimai

|  |  |  |  |  |  |
| --- | --- | --- | --- | --- | --- |
| Mokiniovardas | Žodynas | Sakytinė kalba | Skaitymas | Tekstosuprati-mas | Kitos pastabos |
|  |  |  |  |  |  |

2 lentelė. Žodžių rašybos, sakinio, teksto sudarymo pasiekimai

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Mokinio vardas | Balsių,dvibalsių,mišriųjų dvigarsiųrašymas | Priebal-sių, minkšt.ženklo ***i***rašymas | Daikta-vardžiųrašyba | Būdvar-džiųrašyba | Veiksma-žodžiųrašyba | Sakiniosudary-mas ir skyryba | Teksto sudary-mas | Kitospastabos |
|  |  |  |  |  |  |  |  |  |

Toliau aptarsime kiekvieną kalbos ugdymo/si sritį.

**Klausymas ir kalbėjimas**

 Pirmiausia – kasdienis bendravimas: toliau mokome ketvirtokus paprastų dalykų: girdėti draugų, mokytojų, kitų žmonių klausimus, į juos tinkamai atsakyti, pačiam klausti. Kartais mokiniui gali būti sunku suformuluoti klausimą – gali remtis pavyzdžiais vadovėlyje, prašyti mokytojo pagalbos. Skatinkime mokinius diskutuoti jiems įdomiomis temomis, kurios, suprantama, kiekvienais metais keisis priklausomai nuo artimoje aplinkoje ir pasaulyje vykstančių įvykių. Pasinaudokime vadovėlio medžiaga: perskaičius kūrinį galima pasirinkti klausimus arba užduotis, kurios „veda“ į diskusijas. Visada reikėtų mėginti aptarti naujausius pranešimus apie JAV, Lietuvos mokslo laimėjimus, kurie suprantami ketvirtokams. Štai rašant vadovėlį, 2021 m. vasario 18 d. amerikiečių marsaeigis nusileido Marse. Pranešimą apie šį kosmoso laimėjimą įdėjome į IV klasės vadovėlį. Skatinkime mokinius kiekvieną savaitgalį pasidalyti informacija su draugais, mokytoja, o namie įspūdžius pasakoti tėvams. Taip natūraliai ketvirtokai mokysis bendrtauti, diskutuoti, pasakoti įspūdžius, perteikti savo emocijas.

 Ketvirtokų pasakojimai jau turėtų būti išsamesni, nuoseklesni, tačiau įvairių tarties, kirčiavimo, žodžių derinimo klaidų tikriausiai vaikai dar neišvengs. Be to, pasakoti ne kiekvienas linkęs ir geba. Todėl vertinant vaikus reikėtų atsižvelgti ir į jų charakterio ypatybes.

 Visada aktualus klausimas – vaiko tartis ir žodynas. Programoje šios temos nurodytos ne kaip baigtinės, o kaip nuolatinis, nesibaigiantis procesas, kuris tęsis ir aukštesnėse klasėse. Bet drįstame teigti, kad jeigu mokiniai skaitė vadovėlio „Mes – ketvirtokai“ tekstus, jie galėjo savo žodžių atsargas papildyti ne tik kasdien buityje vartojamais, bet ir vaizdingais žodžiais, pasakymais, kurių gausu rašytojų kūriniuose.

 **Skaitymas**

Programoje rašoma: *pakankamai sklandžiai, reikiamu tempu, stengdamasis tinkamai intonuoti skaito įvairius grožinius ir negrožinius tekstus, atsako į teksto klausimus, geba atpasakoti tekstą; geba išsiaiškinti nežinomus žodžius, plečia savo žodyną.* Paaiškinsime reikalavimus *pakankamai sklandžiai, reikiamu tempu*. Sklandus skaitymas tai toks skaitymas, kai skaitantysis neskiemenuoja (nebent būtų labai ilgas žodis), po žodžio nestabteli, o skaito visą sakinį, aiški sakinio riba ir intonacija. Skaitymo tempas nematuojamas, kiekvienas mokinys jį pasirenka pagal savo charakterį. Be to, skaitymo tempą gali diktuoti ir skaitinio turinys, pavyzdžiui, ketvirtos klasės vadovėlyje yra P. Daugėlos kūrinio ištrauka apie krepšinio varžybas, ją skaitant tikrai tiktų greitesnis skaitymo tempas. Tačiau vargu ar įmanoma, kad visi mokiniai pasiektų puikų arba gerą skaitymo lygį, dalis jų pasieks tik pakankamą. Džiaukimės ir tokiu pasiekimu!

 Ketvirtoje klasėje tęsiama pažintis su lietuvių tautosaka. Reikėtų stengtis sudominti mokinius stebuklų pasakomis ir padavimais. Juk stebuklų pasakose tiek daug mūsų protėvių fantazijos, net vadovėlyje apie tai parašėme. Vadovėlyje „Mes – ketvirtokai“ mokiniai skaitys ir jau žinomų, klasikais tapusių rašytojų (V. Žilinskaitės, G. Morkūno, V. Račicko ir kt., ir jaunųjų rašytojų (T. Dirgėlos, D. Bajoraitės ir kt. )kūrybos pavyzdžius. Daugėja informacinių tekstų temų ir programoje, ir vadovėlyje: IV klasėje siūloma skaityti apie Lietuvos gamtą, istoriją, kalbą, Sibiro tremtį, Lietuvos partizanus, pasaulio mokslo laimėjimus. Būtų puiku, jeigu mokyklos bibliotekoje būtų naujausių lietuvių vaikų literatūros knygų, periodinės spaudos, kad mokytoja galėtų rinktis. Tačiau jeigu minėtos literatūros trūksta, vadovėlis „Mes – ketvirtokai“ bus geras pagalbininkas skaitant programoje nurodytus autorius.

 **Rašymas**

 Pirmiausia programoje nurodoma žodžių rašyba, kurios jau mokėsi trečiokai. Tačiau trečios klasės programoje buvo rašoma *stengiasi taisyklingai rašyti*, o IV klasės – *taisyklingai rašo* sunkesnius žodžius, žodžius su dvibalsiais *ie*, *uo* ir kt., su priebalsių minkštumo ženklu *i*, su *j*, taigi čia jau lyg ir baigtinis rezultatas, bet, suprantama, bus ir jo nepasiekusių mokinių. Kaip jau ne kartą minėjome, ilgųjų ir trumpųjų balsių rašyba lituanistinių mokyklų vaikams labai sunki, todėl ir IV klasėje ji gali nesibaigti.

Viena iš labai svarbių rašybos sričių – mokytis **pagal klausimus** *ką? ko?, kur?* *kame?* arba pagal **vardininko bei kilmininko linksnį** pasitikrinti daiktavardžių galūnių rašybą. Šiems atvejams vadovėlyje ir pratybų sąsiuviniuose skirta daug medžiagos, parengti plakatai mokytojo knygoje. Panašiai mokoma ir veiksmažodžių rašybos: keliami klausimai *ką veikia?*, *ką veikei?* ir taip pasitikrinama, kokią galūnę rašyti.

Į programą įtraukta daugiau žodžių rašybos atvejų: būdvardžių (*baltą, gražiai* ir kt.), žodžių su priebalsių asimiliacija, įsidėmėtinos rašybos žodžių (*ąžuolas, drąsa, mįslė, šiandien, tuoj, manęs, savęs, tavęs* ir kt.). Toliau įtvirtinamas vardų, datos rašymas.

Plečiami reikalavimai sakinio ir teksto rašymui: mokiniai rašo įvairius sakinius, sukuria

išsamų pasakojimą pagal planą, pagal pateiktą pradžią, iš asmeninės patirties, fantastinį pasakojimą,

pasaką, aprašymą, parašo teksto atpasakojimą (komponuodami tekstus remiasi anglų

kalbos žiniomis); patys kuria (pagal savo gebėjimus).

 **Kalbos sandaros pažinimas**

 Kalbos sandaros pažinimo skyrius kelia daugiausia diskusijų: ar ne per daug jame kalbos mokslo (gramatikos) temų. Palyginus su „Lietuvių kalbos ugdymo/si gairių šeštadieninių mokyklų I – IV klasei“, naujojoje programoje atsirado daugiau žinių apie įvardį, veiksmažodžio liepiamoji ir tariamoji nuosaka, prieveiksmis, skaitvardis. Vargu ar įmanoma visko išmokti. Todėl siūlytume tik pradėti šias temas, o jas nagrinėti iš esmės aukštesnėse klasėse. Juk pakaktų, jeigu ketvirtokai praktiškai mokytųsi vartoti įvardžius, liepiamosios nuosakos veiksmažodžius, prieveiksmius, skaitvardžius.

 Vadovėlyje „Mes – ketvirtokai“ sudaryta nuosekli kalbos (gramatikos) mokymo/si sistema. Kad mokytojui būtų aiškiau, metodinėje knygoje pateikta lentelė, kurioje parodytos skyrių ir kalbos temų sąsajos:

|  |  |
| --- | --- |
| **Kalbos mokymosi sritis** |  **Vadovėlio skyrius** |
| III klasės kurso kartojimas ir plėtimas: **Lietuvių kalbos garsai**: balsiai, ilgieji, trumpieji balsiai, dvibalsiai; priebalsiai: kietai tariami, minkštai tariami susipažinimas su sąvokomis *kietieji priebalsiai, minkštieji priebalsiai*; *mišrieji dvigarsiai;*taisyklingas lietuvių kalbos garsų tarimas. **Daiktavardžio klausimai, giminės, skaičiai**; **veiksmažodžio klausimai, laikai**; daiktavardžio ir veiksmažodžio rašybos kartojimas. Žodyno plėtimas. **Elementarios žinios apie sakinį**: *sakinio veiksnys*, *tarinys*, neišplėstiniai ir išplėstiniai sakiniai;Sakinio supratimas ir sudarymas.**Pokalbis (dialogas)**. Jo užrašymas, skyrybos ženklai.*Kreipinys,* kreipinio skyryba.**Pasakojimas**. Supratimo apie pasakojimo sandarą plėtimas.Sakytinių ir rašytinių pasakojimų kūrimas, tikroviški ir fantastiniai pasakojimai.**Žinių apie daiktavardį plėtimas**: daiktavardžio reikšmių įvairovė, žodyno turtinimas daiktavardžiais; *bendriniai ir tikriniai daiktavardžiai,* jų rašymas, daiktavardžių linksniavimas pagal tipiškus pavyzdžius; *mažybiniai maloniniai daiktavardžiai*, jų vartojimas kalboje, jų rašyba; daiktavardžių vartojimas su *prielinksniais*.**Žodžiai, kurie padeda apibūdinti daiktus**, jų reikšmė; susipažinimas su *būdvardžiu;*būdvardžių kaitymas;mokinio žodyno plėtimas būdvardžiais, jų vartojimas aprašyme;būdvardžių rašybos mokymosi pradžia.**Veiksmažodžių kaitymas, vartojimas kalboje**;veiksmažodžių laikų įtvirtinimas, jų rašyba;*veiksmažodžio bendratis*, jos vartojimas;veiksmažodžių priešdėliai, priešdėlinių veiksmažodžių vartojimas.**I – IV klasės lietuvių kalbos kurso apibendrinimas**; skaityti kūriniai, jų autoriai; įgytos žinios apie lietuvių kalbos sandarą (fonetika, morfologija, sintasė); gebėjimas kurti pasakojimus, aprašymus, fantazuoti; kiekvieno mokinio pasiekimų įsivertinimas. |  „SMAGU, ĮDOMU, SVARBU PRISIMINTI“ „ŽODIS ŠIRDIN KELIĄ  SURANDA“  MŪSŲ POKALBIAI MŪSŲ PASAKOJIMAI IR SKRUZDĖLĖ, IR DRAMBLYS... KOKS MARGAS MŪSŲ PASAULIS! KAD VEIKIAM, TAI VEIKIM VEIKIAI! KO IŠMOKOME I – IV  KLASĖJE |

Vadovėlyje ir pratybų sąsiuviniuose siekiama nuosekliai atskleisti gramatikos temas, mokyti taikyti taisykles kalbos praktikoje. Pavyzdžiui, daiktavardžių linksniavimas pradedamas nuo gausiausios linksniuotės (nevartojant šio termino), o baigiamas rečiausiai pasitaikančių žodžių linksniavimu (*Taip linksniuojame labai daug daiktavardžių – Taip linksniuojame labai mažai daiktavardžių*). Su linksnių pavadinimais mokiniai nesupažindinami – tik su daiktavardžių (ir būdvardžių) klausimais. Veiksmažodžio skyriuje „Kad veikiam, tai veikim veikiai“ kartojami ir įtvirtinami veiksmažodžio laikai bei supažindinama su *veiksmažodžio bendratimi* – mokiniai skaito jai skirtą dalykinį tekstą, kuriame analizuojami pavyzdžiai, išvedamos taisyklės. Antrame pratybų sąsiuvinyje pateikiamos daiktavardžių, būdvardžių linksniavimo, veiksmažodžių asmenavimo atmintinės, kad mokiniai turėtų pavyzdžius ir galėtų pasižiūrėti, kaip kaityti vieną at kitą žodį.

 Vadovėlį ir mokytojo knygą reikėtų papildyti tomis naujomis temomis, kurios įtrauktos į naująją programą.

 Ketvirtoje klasėje daugiau laiko skiriama sakiniui – susipažįstama su *sakinio veiksniu* ir *tariniu*, vadovėlyje ir pratybose analizuojami sakinių pavyzdžiai. Atkreipiame mokytojų dėmesį į teksto mokymą: vadovėlyje mokiniai analizuos *pasakojimo* ir *aprašymo* sandaros schemas. Mokytojo knygos prieduose šiems teksto tipams sukurti plakatai, kuriuos mokytojas gali padauginti ir išdalyti mokiniams arba demonstruoti kompiuterio ekrane.

 Apskritai kalbos sandaros pažinimui, rašybai įtvirtinti vadovėlyje ir mokytojo knygos prieduose pateikta spalvingų schemų, kurios turėtų padėti mokiniams geriau įsisavinti programą.

**Lietuvių kalbos ugdymo/si temos**

Ketvirtos klasės programoje temos, kaip ir III klasės, paimtos iš vadovėlio. Iš viso yra 11 temų, kurios suskirstytos į mažiau ar daugiau potemių:

|  |  |
| --- | --- |
| **1. Smagu, įdomu, svarbu prisiminti** (Vasaros nuotykiai.Skaitykla po skėčiu. Rudens garsai ir spalvos. Dar kartą apie lietuvių kalbos garsus. Rudens mugės.Rudens vėjas. Skaitome ir fantazuojame.)**2. Žodis širdin kelią suranda.** (Žmogus gerumu gražus. Pasaka, mokanti gerumo. Būna ir taip… Draugiškai žaidžiame.Paglostyti paukštį… Suprasti vienas kitą…)**3. Kartu su rudeniu…****(**Jie gyvi mūsų atmintyje. Apie Padėkos dieną pasaulyje ir Lietuvoje)**4. Mūsų pokalbiai** (Klausimai ir atsakymai. Mokomės kreiptis. Kitokie laiškai. Mokomės diskutuoti. Dramos kūrinys – irgi dialogas.)**5. Mūsų pasakojimai** (Pasakoti įvykį mokomės iš rašytojo. Ketvirtokų pasakojimai.Ir fantazuoti galime mokytis iš rašytojo. Mes irgi mokame fantazuoti. Kitokie pasakojimai.)**6. Apie žiemos šventes rašytojai ir mes** (Kūčios ir Kalėdos toli nuo Lietuvos.Nauji metai – nauji lapai.)7. **Ir skruzdėlė, ir dramblys** (Maži daiktai ir… … ir dideli daiktai. Mažosios ir didžiosios raidės. Mums šventi lietuviški vardai. Neužmirštamos datos. Linksmai su… eilėraščiu.Taip linksniuojame labai daug daiktavardžių.  | Taip linksniuojame daug daiktavardžių. Taip linksniuojame mažai daiktavardžių. Taip linksniuojame labai mažai daiktavardžių. Kaip pavadinti gražiai, maloniai? „Šarangė varangė po suolu susirangė“. Senolių išmintis)**8. Koks margas mūsų pasaulis!** (Spalvų ir žodžių margumynas. Kas padeda apibūdinti daiktus? Kokie įdomūs tie veikėjai! Kuo kaitomi būdvardžiai?Geras ir … nelabai geras pasaulis. Skanus … pasaulis. Nuostabus ir tragiškas.Mūsų pasaulis prieš 100 metų. Mūsų pasaulis dabar ir… po 100 metų. Mūsų pasaulis nuolat keičiasi.)**9. Kartu su pavasariu** (Skamba Velykų varpai. Ačiū jums, Motulės...)**10. Kad veikiam, tai veikim veikiai** („Vienas ginas, kitas puola...“ Svajojame, mylime, sapnuojame… Judame, nenustygstame vietoje. Ką daryti? Priesaikos seniau ir dabar. Aš pasakoju. Linksmi pokalbiai… Kaip netikėta, nuostabu!Kalba, **pri**kalba, **ap**kalba, **už**kalba, **į**kalba… Gražūs, įdomūs pasakojimai.Iš senolių pasakojimų.)**11. Ko išmokome I – IV klasėje?** Kiek daug perskaitėme! Dar geriau išmokome lietuvių kalbą! Mes jau mokame kurti!Švenčiame kalbos šventę! |

Stambiosios temos ir smulkesnės (potemės) atitinka programinius reikalavimus, apima visas gyvenimo sritis, apie kurias siūloma ir reikia kalbėtis su šio amžiaus vaikais. Dalis smulkiųjų temų formuluojamos kaip kalbos (gramatikos) temos. Kaip ir III klasėje, sudarant temų pavadinimus norėta kalbėti mokinių kalba, o ne sausomis sąvokomis. Primename, kad mokytojas turi teisę jungti smulkesnes temas, jas keisti savomis ar visai praleisti, tačiau turi sekti, ar nepažeidžia kalbos mokymo/si sistemos.

**Mokinių pasiekimų vertinimas**

Įvertinti mokinių pasiekimus IV klasėje – tai apibendrinti visų ketverių metų triūso rezultatus. Programos vertinimo skyriuje pateiktoje lentelėje apimtos visos kalbos ugdymo/si sritys: *klausymas ir kalbėjimas, skaitymas, rašymas, lietuvių kalbos sandaros pažinimas* ir apibūdinti vertinimo lygiai: *puikiai, gerai, pakankamai, nepakankamai*.

**III–IV klasės mokinių apibendrinamojo vertinimo lentelė** (pavyzdys)

|  |  |  |  |  |
| --- | --- | --- | --- | --- |
|  Kalbos ug-  dymo(si)  sritisVertini-mo lygiai | Klausymas ir kalbėjimas | Skaitymas | Rašymas | Lietuvių kalbos sandaros pažinimas |

 Lentelėje išskleisti vertinimų aprašymai skirti daugiau ketvirtos, o ne trečios klasės mokytojui (trečiai klasei jie tik orientaciniai). Šio straipsnio IV klasės skyriaus pradžioje išvardijome svarbiausius tikslus, kurių reikia siekti. Baigiant ketvirtus mokslo metus mokytojas turėtų įvertinti, ar tie tikslai yra pasiekti.

 – ar pakankamai platus kiekvieno mokinio žodynas, kokia tartis, kaip kirčiuoja dažniau vartojamus žodžius;

 – ar mokinys tinkamai bendrauja lietuvių kalba su draugais, mokytoju, artimaisiais ir kitais žmonėmis, ar mandagiai reiškia savo nuomonę;

 – ar išmoko suprantamai (nors ir daro klaidų) pasakoti savo įspūdžius, patirtus ar matytus įvykius, reikšti savo jausmus;

 – ar geba rasti informaciją knygose, internete, ta informacija pasidalyti su klasės draugais;

 – ar geba pasekti vieną kitą lietuvių pasaką, sakmę, padavimą, užminti mįslę

(nebijodamas suklysti);

 – kaip dalyvauja konkursuose, šventinėse programose (pagal savo galimybes);

 – ar pakankamai sklandžiai skaito vaiko amžiui tinkamus tekstus, išsiaiškina nežinomus žodžius;

 – ar skaito vaiko amžiui tinkamus lietuvių rašytojų kūrinius, jų ištraukas ir juos supranta: pasako jų temą, veikėjus, įvykius, reiškia savo nuomonę apie skaitytą kūrinį;

 – ar gali padeklamuoti vieną kitą patikusį eilėraštį;

 – ar domisi lietuvių tautosaka, lietuvių vaikų rašytojų kūryba (pagal galimybes);

 – kaip išmoko rašyti žodžius, kurių rašyba nesiskiria nuo taisyklingo tarimo;

 – kaip rašo ilgesnius žodžius, žodžius su dvibalsiais *ie*, *uo*, su priebalsių minkštumo ženklu *i* ir  *j*;

* ar atpažįsta lietuvių kalbos garsus: *balsius, priebalsius, ilguosius ir trumpuosius*

*balsius, dvibalsius, kietuosius ir minkštuosius priebalsius, mišriuosius dvigarsius*;

 – ar turi supratimą apie *daiktavardį*, jo *skaičius, gimines*, ar moka linksniuoti daiktavardžius pagal klausimus, taisyklingai rašyti daiktavardžių, kurie atsako į klausimus *ką?, ko (daug)?, kur?(kame?)*galūnes, ar tikrinius daiktavardžius rašo didžiąja raide;

 – ar turi supratimą apie *veiksmažodį*, jo laikus: *esamąjį, būtąjį kartinį, būtąjį dažninį, būsimąjį laiką*, veiksmažodžio bendratį, liepiamąją nuosaką; ar moka kaityti veiksmažodžius laikais, asmenuoti, rašyti veiksmažodžio esamojo, būtojo kartinio laiko galūnes;

 – ar atpažįsta *būdvardžius*, juos vartoja;

 – ar atpažįsta skaitvardžius, ar geba juos vartoti;

 – kaip geba sudaryti įvairios intonacijos sakinius, dėti tinkamus skyrybos ženklus;

* kokie mokinio kūrybiniai pasiekimai: ar geba parašyti pasakojimą, trumpą aprašymą,

sukurti pasaką, fantastinę istoriją, eiliuoti, džiaugtis kiekvienu kūrybiniu bandymu;

 – ar geba parašyti laišką, žinutę, skelbimą.

 Šiame straipsnyje pamėginome išanalizuoti „Šeštadieninių JAV lituanistinių mokyklų lietuvių

kalbos ugdymo/si programą I – IV klasei“ ir vieną iš jos įgyvendinimo būdų – mokymą/si pagal vado-

vėlius „Aš – pirmokas, „Aš – antrokas“, Mes – trečiokai“, ‚Mes – ketvirtokai“. Tikimės, kad šie prog-

ramos paaiškinimai, metodiniai patarimai padės mokytojui sunkiame jo darbe. Kalbos ugdymo/si

I – IV klasėse sistema išsamiai aprašyta minėtų vadovėlių mokytojų knygose.